Misi kemanusiaan Palestin disertai Agenda Daily tiba di Amman

Misi kemanusiaan Humanitarian Mission 4 Palestine (HM4P) anjuran Biro Kebajikan UMNO Malaysia (BKUM) tiba di Amman, Jordan kira-kira jam 9 pagi waktu tempatan (2 petang waktu Malaysia) hari ini.

Wakil Agenda Daily Hiekal Rosli yang turut dijemput menyertai misi berkenaan berkata ketibaan mereka disambut pegawai kedutaan Malaysia di Amman, Mohd Noh Md Yunus dan Issa Ahmad Barhoum.

Katanya rombongan diketuai Pengerusi BKUM Datuk Seri Abdul Azeez Rahim yang turut disertai Timbalan Pengerusi BKUM, dan dua wartawan lain akan berehat sebentar sebelum cuba memasuki Baitulmaqdis di Tebing Barat, Palestin.

Mereka dijangka memasuki Baitulmaqdis menerusi pintu sempadan Raja Hussein yang lebih dekat dengan Amman kerana pintu sempadan di Wadi Araba masih ditutup sejak Mac, sementara lintasan Sheikh Hussein pula terletak di Irbid, yang jauh daripada Baitulmaqdis.

Rombongan misi itu yang akan berada di wilayah bergolak berkenaan selama dua minggu berlepas dari Lapangan Terbang Antarabangsa Kuala Lumpur (KLIA) menaiki pesawat Etihad Airways ke Amman, Jordan jam 2.40 pagi tadi.

Difahamkan rombongan diketuai Azeez juga dijangka bertemu pasukan pendakwan terkenal, Ebit Lew di Mesir bagi menyelesaikan beberapa perkara sebelum memasuki Gaza menerusi pintu sempadan Rafah antara Mesir dan Semenanjung Gaza.

Pasukan kedua HM4P pula akan berlepas ke Kaherah, Mesir malam esok, sebelum disusuli pasukan ketiga yang terdiri daripada pakar perubatan dan doktor serta wakil Lembaga Pembangunan Industri Pembinaan Malaysia (CIDB) yang dijangka berlepas minggu depan selepas semua kelulusan diperoleh, terutama daripada Kerajaan Mesir.


Kes salah guna kuasa: Muhyiddin mohon pindah ke Mahkamah Tinggi

Bekas perdana menteri Tan Sri Muhyiddin Yassin mahu kesnya melibatkan tuduhan salah guna kuasa dan pengubahan wang haram bagi program Jana Wibawa didengar di Mahkamah Tinggi.

Anggota pasukan guaman Muhyiddin, Rosli Dahlan berkata permohonan difailkan pada 27 April lalu untuk memindahkan kes tersebut dari Mahkamah Sesyen kerana ia melibatkan beberapa isu Perlembagaan.

Katanya, pihak pembelaan berhasrat mencabar keperlembagaan pelbagai peruntukan dalam Akta Suruhanjaya Pencegahan Rasuah Malaysia (SPRM) 2009 semasa prosiding.

“Memandangkan isu undang-undang dan fakta yang rumit akan dibangkitkan, lebih wajar kes itu dibicarakan di Mahkamah Tinggi,” katanya ketika ditemui pemberita selepas pengurusan kes lapor FMT.

Katanya, permohonan untuk memindahkan kes itu dibuat oleh pihak pembelaan memandangkan pihak pendakwaan tidak memulakannya sendiri.

Pada sidang pengurusan kes hari ini, Timbalan Pendaftar Nur Shafini Mustafha memberi pihak pendakwaan masa hingga 22 Mei untuk memfailkan afidavit sebagai jawapan.

Beliau juga menetapkan pengurusan kes pada 12 Jun.

Pada 10 Mac, Muhyiddin mengaku tidak bersalah atas semua tuduhan yang dibacakan terhadapnya di hadapan Hakim Mahkamah Sesyen Azura Alwi.

Muhyiddin, yang juga presiden Bersatu dan pengerusi Perikatan Nasional (PN) didakwa bagi empat kesalahan salah guna kuasa di Pejabat Perdana Menteri di Putrajaya antara 8 Februari dan 20 Ogos 2021.

Sebagai perdana menteri, beliau didakwa menerima RM232.5 juta dan mengubah RM200 juta secara haram, kesalahan yang menjadi subjek tiga tuduhan.

Rosli berkata, Nur Azizah memberi masa kepada pihak pendakwaan hingga 29 Mei ini untuk memfailkan afidavit sebagai jawapan kepada permohonan pemindahan kes oleh pihak Muhyiddin.

Pengurusan kes akan diadakan pada 31 Mei.

Program Jana Wibawa diperkenalkan pada November 2020 oleh kerajaan pimpinan Muhyiddin sebagai inisiatif rangsangan Covid-19 untuk membantu kontraktor Bumiputera.

Kontroversi tercetus selepas Perdana Menteri, Datuk Seri Anwar Ibrahim berkata kos beberapa projek terlalu tinggi dan ia dianugerahkan tanpa melalui proses tender.

Pada 19 April, Muhyiddin turut memfailkan permohonan di Mahkamah Tinggi untuk membatalkan tuduhan salah guna kuasa atas alasan tuduhan mengikut Seksyen 23(1) Akta SPRM itu tidak menunjukkan berlaku sebarang kesalahan.

Beliau mahu semua prosiding di Mahkamah Sesyen ditangguhkan sementara menunggu keputusan permohonan itu.


PH Johor sokong kumpulan perusuh langgar SOP, sedia khidmat peguam

Semasa negara sedang berdepan peningkatan kes jangkitan yang semakin tinggi dan jumlah kematian tertinggi dicatat hari ini, Pakatan Harapan Johor pula memberi sokongan kepada kumpulan perusuh di Batu Pahat baru-baru ini dengan menyediakan khidmat peguam kepada semua suspek yang ditahan.

Blok pembangkang di negeri tersebut menyifatkan langkah tersebut sebagai tanda sokongan kepada kumpulan perusuh tersebut yang sebelum ini mengakui dibayar individu tertentu untuk berhimpun dan membuat rusuhan menentang kerajaan.

“Pemimpin PH Johor telah mengadakan lawatan dan menyatakan rasa simpati kepada tiga keluarga di mana anak mereka telah direman berkaitan insiden di Parit Raja.

“PH Johor akan menawarkan khidmat guaman pro-bono kepada mereka yang didakwa terlibat dengan insiden Parit Raja bagi membantu menghadapi saat sukar ini,” kata kenyataan itu.

Kenyataan tersebut ditandatangani bersama oleh Pengerusi AMANAH Johor, Aminolhuda Hassan; Pengerusi PKR Johor, Syed Ibrahim Syed Noh dan Pengerusi DAP Johor, Liew Chin Tong.

Terdahulu, tular di media sosial sebuah video yang memaparkan kira-kira 40 orang itu membuat halangan jalan raya menggunakan motosikal dan kereta di laluan berkenaan selama 15 minit bagi menarik perhatian dengan kain rentang bertulis ‘Kerajaan Gagal’ serta membakar suar dan mercun.

Semalam, Ketua Polis Daerah Batu Pahat, Asisten Komisioner Ismail Dollah memberitahu, polis sudah menahan 20 individu berusia antara 16 hingga 28 tahun bagi membantu siasatan kes berkenaan.

Seorang Ahli Majlis Kerja Tertinggi UMNO Datuk Seri Mohd Puad Zarkashi semalam juga menyokong kumpulan perusuh tersebut dengan mengucapkan tahniah atas tindakan mereka.


PAC cadang MAMPU ambil alih MySejahtera, daftar harta intelek

Jawatankuasa Kira-Kira Wang Negara (PAC) mencadangkan kerajaan, melalui Unit Pemodenan Tadbiran dan Perancangan Pengurusan Malaysia (MAMPU), mengambil alih aplikasi MySejahtera sepenuhnya.

Pengerusi PAC Wong Kah Woh pengambilalihan pembangunan dan pengoperasian aplikasi MySejahtera boleh dilaksanakan oleh MAMPU yang mempunyai kepakaran dan keupayaan sebagai satu Jabatan Teknikal ICT Kerajaan.

Sehubungan itu, PAC dalam laporannya berhubung MySejahtera membuat beberapa cadangan kepada kerajaan untuk dilaksanakan sebagai langkah penambahbaikan aplikasi itu.

Untuk rekod, kerajaan memperkenalkan MySejahtera dalam usaha memberi perkhidmatan kesihatan, khususnya berkaitan Program Imunisasi Covid-19 Kebangsaan (PICK), susulan penularan wabak Covid-19 di seluruh dunia pada penghujung 2019.

Dalam kenyataan hari ini, PAC mencadangkan antaranya iaitu kerajaan perlu menyemak semula kewajaran pemberian kontrak aplikasi MySejahtera secara rundingan terus yang dibuat melalui Keputusan Jemaah Menteri bertarikh 26 November 2021.

Selain itu, kerajaan juga perlu mengambil pendekatan yang lebih berhemat dalam segala proses perolehan. Segala tawaran melalui konsep tanggungjawab sosial korporat (CSR) adalah dialu-alukan.

Bagaimanapun, terma-terma berkenaan dengan tawaran CSR harus dinyatakan dengan jelas dan tidak boleh dijadikan sebagai jalan alternatif untuk rundingan terus. Garis panduan hendaklah diwujudkan untuk tadbir urus tawaran CSR.

Kerajaan juga perlu memastikan pemilikan penuh ke atas aplikasi MySejahtera. Kerajaan perlu menjamin keselamatan data peribadi pengguna dalam aplikasi MySejahtera dan memastikan data berkenaan tidak disalah guna oleh mana-mana pihak.

PAC juga mencadangkan kerajaan meneruskan usaha untuk menjadikan aplikasi MySejahtera sebagai alat pengurusan kesihatan awam negara selaras dengan pelan pendigitalan perkhidmatan kesihatan.

Kerajaan telah memberikan jaminan bahawa data dalam aplikasi MySejahtera adalah selamat dan tidak akan disalahguna. Kerajaan menegaskan ia adalah pemilik aplikasi MySejahtera, namun syarikat pembangun aplikasi MySejahtera iaitu KPISoft (Entomo) telah didapati membuat perakuan bahawa ia pemilik harta intelek aplikasi MySejahtera.

Keputusan Jemaah Menteri yang merujuk supaya pihak kerajaan mengambil alih pemilikan aplikasi MySejahtera daripada pembangun aplikasi menunjukkan aplikasi tersebut secara prinsipnya masih dimiliki oleh pembangun aplikasi.

Setakat April 2022, Kerajaan didapati masih belum mendaftarkan harta intelek (IP) bagi aplikasi MySejahtera di MyIPO yang boleh menyebabkan aplikasi ini dituntut pemilikannya oleh pembangun aplikasi.

Selaun itu, Wong juga berkata PAC mendapati pelantikan KPISoft (Entomo) sebagai pembangun aplikasi MySejahtera pada Mac 2020 adalah tidak teratur serta tidak berlandaskan prosedur atau tatacara perolehan kerajaan.

Menurutnya tiada sebarang minit ataupun dokumen sokongan yang wujud berkenaan dengan pelantikan berkenaan, kecuali satu-satunya dokumen adalah Dokumen Perjanjian Kerahsiaan (NDA) yang ditandatangani antara Majlis Keselamatan Negara (bagi pihak Kerajaan) dengan KPISoft.

Dapatan itu adalah sebahagian lapan rumusan PAC hasil daripada dua prosiding yang dijalankan berhubung pengambilalihan MySejahtera iaitu pada 14 April dan 21 April 2022 yang mana antara saksi dipanggil ialah Menteri Kesihatan, Khairy Jamaluddin dan Menteri Kewangan, Tengku Datuk Seri Tengku Zafrul Abdul Aziz.

PAC membentangkan Laporan Pembangunan dan Perolehan Aplikasi MySejahtera di bawah Kementerian Kesihatan, Kementerian Kewangan dan Jabatan Perdana Menteri di Parlimen, hari ini.

Menurutnya CSR yang dicadangkan oleh KPISoft (Entomo) telah menyebabkan kerajaan tidak jelas akan hala tuju sebenar perolehan aplikasi MySejahtera. Kerajaan adalah keliru dari segi pelantikan KPISoft, konsep CSR dan tempohnya serta pemilikan aplikasi MySejahtera.

Konsep CSR dilihat telah digunakan sebagai mekanisme untuk mendapatkan projek kerajaan tanpa melalui prosedur perolehan yang sepatutnya. Tidak ada dokumen yang menyatakan CSR ini adalah bertempoh satu tahun.

Kerajaan seolah-olah tidak mempunyai pilihan (terikat) dan terpaksa membuat keputusan untuk melantik MySJ Sdn Bhd secara rundingan terus. Pembangunan dan penggunaan berterusan aplikasi MySejahtera sepatutnya kekal bersifat CSR.

Syarikat pembangun aplikasi MySejahtera pernah mencadangkan agar aplikasi ini dikomersialkan. Ini menunjukkan potensi aplikasi MySejahtera sebagai satu aplikasi nasional yang amat bernilai. Keputusan Kerajaan menolak cadangan berkenaan adalah wajar demi memastikan keselamatan data peribadi pengguna aplikasi dilindungi.

Orang ramai yang berminat untuk membaca dan meneliti laporan itu boleh memperolehinya menerusi laman web PAC di alamat www.parlimen.gov.my/pac.


Banyak parti politik tawar saya sertai selepas keluar PAS: Khairuddin

Bekas Ahli Parlimen PAS, Datuk Dr. Mohd. Khairuddin Aman Razali mendedahkan banyak pihak daripada pelbagai parti politik menawarkannya untuk menyertai mereka, namun membuat keputusan untuk menolaknya setakat ini.

Khairuddin yang baharu mengumumkan keluar PAS dan menjadi wakil bebas berkata enggan menyertai mana-mana politik atas alasan berpegang kepada prinsip yang diperjuangkannya, namun beliau tidak mendedahkan pihak parti tersebut yang membuat tawaran terhadapnya itu.

“Ya, memang ramai yang datang, pelbagai parti bukan untuk menawarkan (masuk parti mereka), tetapi, memberikan semangat atas nama sesama ahli Parlimen dan rakan politik.

“Ada juga yang tawar macam-macam, namun, itu biasa sahaja sebenarnya, tak perlu kita sangka apa-apa kerana yang penting saya nak ajak semua orang dan parti bekerjasama untuk kebaikan rakyat,” katanya.

Khairuddin terdahulu mengadakan program pemberian minyak motosikal percuma di Padang Air, Kuala Nerus.

Terdahulu, Khairuddin yang juga Ahli Parlimen Kuala Nerus mengumumkan keluar daripada PAS berkuat kuasa serta-merta.

Bagaimanapun, Khairuddin berkata, segala perancangan untuk terus melangkah ke hadapan akan diumumkan kepada masyarakat tidak lama lagi selepas selesai melakukan istikharah di samping berbincang dengan rakan.

Sementara itu, katanya, ramai rakan dalam PAS memberi pandangan termasuk memujuknya kembali kepada parti.

“Saya berikan satu jawapan sahaja iaitu supaya mereka kekal istiqamah dengan Pas sebagai wadah perjuangan Islam yang terbaik. Pesanan sama turut diberikan kepada pegawai yang bertugas di Pusat Khidmat Parlimen Kuala Nerus,” katanya lagi.


Jumlah kes aktif cecah 101,359 hari ini, kematian 118

Angka kematian terus melepasi 100 bagi hari kedua berturut-turut apabila sebanyak 118 kematian, termasuk 10 bukan rakyat Malaysia, direkodkan dalam tempoh 24 jam sehingga 12 tengah hari tadi menjadikan jumlah keseluruhan 6,503 kes.

Ketua Pengarah Kesihatan, Tan Sri Dr Noor Hisham Abdullah berkata dalam tempoh sama juga 26 kluster baharu dilaporkan dengan 15 daripadanya membabitkan jangkitan di tempat kerja, komuniti (tujuh) dan kumpulan berisiko tinggi (empat).

Beliau berkata, empat daripada jangkitan di tempat kerja membabitkan Wilayah Persekutuan Kuala Lumpur, diikuti Selangor masing-masing tiga di Selangor dan Johor, masing-masing dua di Kedah dan Melaka, dan Sarawak (satu kes).

Selangor, dan Terengganu turut merekodkan dua jangkitan dalam komuniti, dan masing-masing satu di Pahang, Melaka, Sabah dan Sarawak.

Sarawak, Selangor, Kelantan dan Kedah turut mencatakan masing-masing satu kluster kumpulan berisiko tinggi.

Beliau berkata, jumlah kluster yang dikesan sehingga kini adalah 3,142 dengan 2,266 telah ditamatkan dan 876 lagi masih aktif.

Sementara itu, Dr Noor Hisham berkata sebanyak 6,377 pesakit juga telah sembuh menjadikan jumlah keseluruhan 759,705, dan terdapat 101,359 kes masih aktif.

“Seramai 878 pesakit dirawat di unit rawatan rapi dengan 432 memerlukan alat bantuan pernafasan,” katanya.

Beliau sekali lagi menjelaskan peningkatan kes harian adalah sejajar dengan jumlah kenaikan saringan Covid-19 iaitu hasil saringan bertumpu yang giat dijalankan di seluruh negara, khususnya di Lembah Klang.

“Jumlah ujian harian tertinggi bagi tempoh dua minggu telah direkodkan pada 13 Julai 2021 iaitu sebanyak 131,706 ujian (RT-PCR dan RTK-Ag).

“Namun begitu, masih terdapat kapasiti untuk menjalankan lebih banyak ujian terutamanya di makmal-makmal swasta. Kapasiti ini akan digunapakai sebaik-baiknya bagi menjalankan lebih banyak ujian Covid-19 secara strategik,” katanya.

Mengenai nilai RT, Dr Noor Hisham berkata setakat 13 Julai 2021 Malaysia mencatatkan nilai RT sebanyak 1.16 negran Putrajaya kekal merekodkan nilai tertinggi iaitu 1.35.

Negeri lain yang mencatatkan RT melebihi 1.0 adalah Terengganu (nilai RT 1.26), Selangor (nilai RT 1.19), Kedah (nilai RT 1.17), Pahang (nilai RT 1.14), Wilayah Persekutuan Kuala Lumpur (nilai RT 1.11), Pulau Pinang (nilai RT 1.11), Melaka (nilai RT 1.10), Sabah (nilai RT 1.07), Negeri Sembilan (nilai RT 1.06), Johor (nilai RT 1.05), Perak (nilai RT 1.04), dan Kelantan (nilai RT 1.02).

Data 14 Julai 2021


Polis siasat penghuni madrasah dakwa didera ala militan: Arjunaidi

Polis sedang menyiasat dakwaan seorang bekas penghuni sebuah madrasah di Jalan Kebun, Shah Alam yang didera sepanjang empat bulan berada di pusat itu.

Ketua Polis Selangor Datuk Arjunaidi Mohamed berkata pihaknya menerima laporan berhubung dakwaan itu daripada lelaki terbabit pada bulan lepas.

“Saya mengesahkan polis menerima satu laporan berhubung perkara ini, siasatan masih dijalankan,” katanya ringkas ketika dihubungi hari ini (23 September 2022), lapor Bernama.

Terdahulu, Pertubuhan Kebajikan Darussolihin dalam kenyataan hari ini menafikan dakwaan madrasah Darussolihin yang ditubuhkan sebagai pertubuhan bukan kerajaan (NGO) melaksanakan penderaan ala militan kepada penghuninya.

Menurut kenyataan itu, selain menekankan ilmu agama, madrasah ditubuhkan sejak 2007 melaksanakan program pemulihan dan perlindungan terhadap individu yang terlibat dengan penyalahgunaan dadah serta masalah sosial.

Sebelum ini, bekas penghuni madrasah tersebut yang ingin dikenali sebagai Haris, 20, ketika ditemui pemberita hari ini mendakwa dia dan beberapa penghuni lain berusia lingkungan 19 hingga 30-an dikurung di dalam bilik gelap, didera secara fizikal dan mental serta mengalami gangguan seksual sepanjang menerima rawatan di madrasah itu.

Sementara itu, media melaporkan Pengerusi Jawatankuasa Tetap Agama Negeri, Mohd Zawawi Ahmad Mughni berkata, beliau dimaklumkan perkara itu kini dalam siasatan pihak berkuasa (Ibu Pejabat Polis Daerah Shah Alam).

“Saya dimaklumkan siasatan sudah dijalankan oleh pihak berkuasa dan pihak berkuasa sudah mengambil semua maklumat daripada pihak pengadu dan juga pihak yang diadu.

“Setakat ini pihak Darussolihin sudah membuat laporan polis, memberikan semua kenyataan dan maklumat yang diperlukan pihak berkuasa.

“Jadi kami rasa biarlah pihak berkuasa yang membuat pertimbangan dan keputusan dan tidak membuat apa-apa spekulasi kepada apa-apa yang belum diputuskan,” katanya dalam sidang media di Darussolihin hari ini.


Saksi dedah perbincangan sulit jam 2 pagi Guan Eng bersama kontraktor

Lim Guan Eng mengadakan perbincangan sulit bersama Pengarah Eksekutif Kanan Consortium Zenith Construction Sdn Bhd, Datuk Zarul Ahmad Mohd Zulkifli, kontraktor utama projek terowong bawah laut dan seorang lagi ahli perniagaan, G. Gnanaraja jam 2 pagi di Petaling Jaya, dedah seorang saksi.

Saksi hari pertama perbicaraan kes rasuah terowong bawah tanah, Datuk Geethanjali G yang juga isteri kepada Gnaraja berkata perbincangan itu berlaku di rumah pasangan tersebut sekitar bulan 2017.

Semasa membaca keterangan saksi bertulis, saksi berusia 35 tahun itu berkata suaminya mengejutkannya pada jam 2 pagi apabila Guan Eng dan Zarul datang ke rumah mereka.

Terdapat juga gambar yang ditunjukkan bersama Guan Eng semasa pertemuan tersebut berlaku, ia diambil sendiri oleh Geethanjali.

“Setelah mengambil gambar, lebih kurang 30 minit kemudian, suami saya minta saya dan ibu beredar kerana dia perlu membincangkan perkara sulit dengan YB Lim Guan Eng dan Datuk Zarul.

“Saya hanya mematuhi arahan suami dan kemudian ibu dan saya segera kembali ke bilik tidur untuk tidur semula,” katanya semasa pemeriksaan utama oleh Timbalan Pendakwa Raya (DPP), Wan Shaharuddin Wan Ladin lapor Malaysiakini.

Wan Shaharuddin kemudiaan mengemukakan beberapa keping gambar kepada saksi bagi tujuan pengecaman.

Bagaimanapun, saksi memberitahu tidak mengetahui maklumat yang dibincangkan oleh ketiga-tiga mereka semasa pertemuan itu.

“Saya mengesahkan selepas itu, saya tidak mengetahui maklumat apa yang dibincangkan dengan suami saya dan YB Lim Guan Eng pada malam itu, dan saya mengesahkan bahawa suami saya tidak pernah berkongsi maklumat lain yang melibatkan suami saya dan YB Lim Guan Eng,” katanya.

Semasa sesi pemeriksaan balas tersebut, berlaku sedikit ketegangan apabila peguam Guan Eng, Gobind Singh Deo tidak berpuas hati dengan soalan Wan Shaharuddin berhubung soalan stokin.

Geethanjali: Gambar pertama, suami saya dan Guan Eng

Wan Shaharuddin: Suami anda pakai kasut atau stokin?

Geethanjali: Pakai stokin

Wan Shaharuddin: Guan Eng?

Geethanjali: Pakai stokin

Mendengar keterangan itu, Gobind kemudian membantah dan mempersoalkan sama ada soalan yang dikemukakan pihak pendakwaan adalah relevan.

Pada perbicaraan itu, pendakwaan turut memanggil Pegawai Penyiasat Suruhanjaya Pencegahan Rasuah Malaysia (SPRM), Saadon Abd Samad selaku saksi pendakwaan kedua untuk memberi keterangan.

Perbicaraan kes bersambung esok.

Semalam, Hakim Mahkamah Tinggi, Datuk Muhammad Jamil Hussin, menolak permohonan Guan Eng supaya kesnya didengar di Mahkamah Tinggi.

Ahli Parlimen Bagan itu didakwa atas dua pertuduhan menyebabkan dua lot tanah milik kerajaan negeri Pulau Pinang yang bernilai RM208.8 juta dilupuskan kepada syarikat pemaju berkaitan projek terowong dasar laut di negeri itu.

Guan Eng dituduh melakukan kedua-dua kesalahan itu di Pejabat Tanah dan Galian Negeri Pulau Pinang, Tingkat 21, KOMTAR, Pulau Pinang pada 17 Februari 2015 dan 22 Mac 2017.

Beliau didakwa mengikut Seksyen 403 Kanun Keseksaan yang memperuntukkan hukuman penjara antara enam bulan dan lima tahun serta sebatan dan denda, jika sabit kesalahan.

Guan Eng turut didakwa atas tuduhan pindaan iaitu sebagai Ketua Menteri Pulau Pinang menggunakan kedudukannya untuk menerima suapan bagi dirinya sendiri wang berjumlah RM3,300,000 dengan mengambil tindakan bagi membantu syarikat milik Datuk Zarul Ahmad Mohd Zulkifli yang dilantik untuk melaksanakan Projek Pembinaan Jalan-Jalan Utama dan Terowong di Pulau Pinang yang bernilai RM6,341,383,702.

Kesalahan itu didakwa dilakukan antara Januari 2011 dan Ogos 2017 di Pejabat Ketua Menteri Pulau Pinang, Tingkat 28, KOMTAR, Georgetown, Pulau Pinang.

Pendakwaan terhadapnya dibuat mengikut Seksyen 23(1) Akta SPRM yang membawa hukuman penjara maksimum 20 tahun dan denda tidak kurang daripada lima kali ganda nilai suapan atau RM10,000, mana yang lebih tinggi, jika sabit kesalahan.

Bagi pertuduhan pindaan kedua, Guan Eng didakwa ketika menjawat jawatan Ketua Menteri Pulau Pinang telah meminta suapan iaitu balasan berjumlah 10 peratus daripada keuntungan yang akan diperoleh kelak daripada Zarul sebagai upah bagi melakukan perkara yang dicadangkan iaitu membantu syarikat milik ahli perniagaan berkenaan dilantik untuk projek sama.

Beliau dituduh melakukan perbuatan itu berhampiran Hotel The Gardens, Lingkaran Syed Putra, Mid Valley Cit, di sini pada Mac 2011, antara 12.30 pagi hingga 2 pagi.

Bagi kesalahan itu dia didakwa mengikut Seksyen 16 Akta SPRM yang membawa hukuman penjara maksimum 20 tahun atau denda tidak kurang daripada lima kali ganda nilai suapan atau RM10,000, mana yang lebih tinggi, jika sabit kesalahan.


PAS rakam penghargaan MP UMNO kekal sokong Muhyiddin, kerajaan

PAS merakamkan ucapan terima kasih kepada semua Ahli Parlimen (MP) UMNO dan Barisan Nasional (BN) yang kekal memberi sokongan padu kepada Perdana Menteri Tan Sri Muhyiddin Yassin dan Kerajaan Perikatan Nasional (PN).

Timbalan Presiden PAS, Satuk Seri Tuan Ibrahim Tuan Man percaya sebarang peletakan jawatan ketika negara berdepan krisis kesihatan dan ekonomi akibat Covid-19 akan mengganggu proses Pelan Pemulihan Negara (PPN).

“Sokongan daripada Ahli-ahli Parlimen UMNO terhadap kerajaan PN ketika ini membuktikan bahawa mereka mengutamakan agenda mensejahterakan kehidupan rakyat, memerangi Covid-19, mencapai imuniti berkelompok serta menstabilkan politik dan ekonomi negara,” katanya dalam kenyataan hari ini.

Beliau mengulas langkah 31 Ahli Parlimen UMNO dan BN, termasuk MCA dan MIC yang mengisytiharkan sokongan tidak berbelah-bahagi kepada Kerajaan PN dan Muhyiddin, semalam.

Mengulas lanjut beliau yang juga Menteri Alam Sekitar dan Air berkata di dalam Kabinet Kerajaan PN sekarang ini terdapat sekurang-kurangnya tiga Ahli Parlimen UMNO yang sekarang ini menggalas tugas penting dan berat, termasuk memastikan PPN berjaya.

Mereka ialah Timbalan Perdana Menteri, Datuk Seri Ismail Sabri Yaakob; Menteri Sains, Teknologi dan Inovasi yang juga Menteri Penyelaras Program Imunisasi Covid-19 Kebangsaan (PICK); dan Menteri Kesihatan, Datuk Seri Dr Adham Baba

Kita sedia maklum sekurang-kurangnya tiga Ahli Parlimen UMNI iaitu YAB Dato’ Sri Ismail Sabri Yaakob (Timbalan Perdana Menteri), YB Khairy Jamaluddin (Menteri Sains, Teknologi dan Inovasi) dan YB Datuk Seri Dr Adham Baba (Menteri Kesihatan) sedang menggalas tugasan penting dalam Pelan Pemulihan Negara.

“Sekiranya berlaku peletakan jawatan, maka proses pemulihan negara akan terganggu,” katanya.

Justeru, katanya, PAS menyeru agar Ahli-ahli Parlimen lain turut bersama dan bersatu padu mendukung usaha PPN dan beranggapan bahawa situasi sekarang bukan masa untuk berpecah-belah.


Isu Zuraida, Muhyiddin sudah berjumpa PM dan berbincang

Tan Sri Muhyiddin Yassin sudah bertemu Perdana Menteri (PM) Datuk Seri Ismail Sabri Yaakob bagi membincangkan berhubung kedudukan Menteri Perusahaan Perladangan dan Komoditi Datuk Zuraida Kamaruddin.

Pengerusi Perikatan Nasional (PN) itu mengesahkan sudah mengadakan pertemuan dengan Ismail Sabri beberapa hari lalu dan menyatakan pendirian berhubung isu melibatkan Ahli Parlimen Ampang tersebut yang bertindak lompat parti daripada Bersatu menyertai Parti Bangsa Malaysia (PBM).

Ya, saya dah. Jumpa dengan Perdana Menteri beberapa hari yang lepas. Selepas saya agak menunggu lebih dekat tiga minggu, tak apalah.

“Mungkin dia sibuk tapi saya telah mengutarakan perkara-perkara penting,” katanya semasa sidang media hari ini di Kota Bharu, Kelantan.

Muhyiddin yang juga Presiden Bersatu turut membangkitkan perkara yang termaktub dalam perjanjian sebelum ini semasa menyokong Ismail Sabri sebagai PM yang menurutnya melibatkan berhubung isu lantikan jawatan dalam kerajaan.

“Saya telah mengutarakan perkara-perkara penting, yang ada hubung kait dengan soal pelantikan.

“Bukan saja mengisi kekosongan tetapi juga pelantikan-pelantikan baru yang patut dipertimbangkan sebagaimana yang terkandung dalam perjanjian Perikatan Nasional dengan Perdana Menteri.

“Dia ada perjanjian itu. Kita tak, kita tak buka tapi itu ada lah (perjanjian) jadi kita tak minta lebih daripada apa yang ada di situ,” katanya lagi.

Menurutnya lagi, Ismail Sabri diharapkan dapat membuat keputusan yang terbaik berhubung perjanjian yang dipersetujui sebelum ini dengan PN.

“Kedudukan PN, soal peruntukan-peruntukan adalah perkara yang tersenarai itu telah pun saya sampaikan pada Perdana Menteri dan saya telah minta seberapa segera yang mungkin beliau membuat keputusan yang saya harapkan keputusan yang baik,” katanya lagi.

Pada 26 Mei lalu Zuraida mengumumkan meletak jawatan sebagai Menteri Perusahaan Perladangan dan Komoditi serta keluar Bersatu untuk sertai PBM.


Cuba kaitkan PM dengan syarikat farmasi menantu, Anuar patut lapor polis

Setiausaha Politik Perdana Menteri Datuk Mohammad Anuar Mohd Yunus wajar membuat laporan polis berhubung tindakan pihak yang cuba mengaitkan Datuk Seri Ismail Sabri Yaakob dengan syarikat menantunya Jovian Pharma Sdn Bhd.

Ia susulan tular beberapa keping gambar berhubung majlis perjanjian persefahaman (MoU) antara Jovian Pharma dengan Selcare Pharmacy pada 21 Januari 2022 lalu.

Mengikut rekod, Jovian Pharma ditubuhkan pada 3 September 2021 turut dimiliki menantu Ismail Sabri, Datuk Jovian Mandagie yang bertindak sebagai Pengarah Eksekutif syarikat.

Syarikat itu terbabit dalam jualan runcit barangan farmasi, perubatan dan ortopedik.

Agenda Daily turut menerima dua keping gambar Jovian dan Pengarah Eksekutif Selgate Healthcare Sdn Bhd, Noor Hisham Mohd Ghouth memegang dokumen MoU. Manakala sekeping lagi menunjukkan Ismail Sabri dan Jovian bergambar bersama sambil menggayakan pakaian.

Ketika menjadi Menteri Kanan Keselamatan sebelum ini, Ismail Sabri popular dengan kepelbagaian baju warna-warni dipakainya ketika mengadakan sidang media harian berkaitan Covid-19. Baju itu dipercayai direka khas menantunya, Jovian yang juga seorang pereka fesyen terkenal.

Daripada dua keping gambar yang ditularkan itu, Agenda Daily berpendapat perbuatan berkenaan adalah cubaan untuk mengaitkan jawatan Perdana Menteri dipegang Ismail Sabri dengan syarikat farmasi menantunya yang bekerjasama dengan Selgate Healthcare Sdn Bhd.

Selgate Healthcare Sdn Bhd adalah anak syarikat Selgate Corporation – milik penuh Perbadanan Kemajuan Negeri Selangor (PKNS) – yang menumpukan kepada penyediaan penyelesaian penjagaan kesihatan terbaik untuk orang ramai.

Untuk rekod, Agenda Daily cuba menghubungi pihak Pejabat Perdana Menteri, bagaimanapun mungkin disebabkan kes saman yang difailkan Ismail Sabri terhadap kami tiada jawapan balik yang diberikan.

Sebelum ini, ada pihak tertentu cuba memburukkan Jovian apabila mengaitkan penggunaan helikopter milik kerajaan untuk kegunaan peribadi bagi menyelamatkan diri daripada terkandas akibat banjir besar pada Disember lalu.

Bagaimanapun, menerusi hantaran di Instagram rasminya, Jovian menegaskan beliau tidak akan sesekali menggunakan harta benda yang bukan miliknya selain menganggap tuduhan terbabit satu fitnah.

“Isu helikopter, tak perlu dipanjangkan. Bukan nak menunjuk, kalau nak menunjuk saya dah ‘posing’ dan buat video serta bergambar sakan. Siapa yang kenal saya, mereka tahu saya bukan seperti itu. Saya tak guna aset kerajaan, Lillahi Taala. Tak mungkin saya akan guna benda yang bukan hak saya.

“Kalian nak maki hamun saya silakan, tapi itu adalah fitnah. Kenapa tak guna helikopter untuk bantu orang ramai? Jawapannya, itu adalah helikopter komersial, jadi tak boleh nak buka pintu dan turunkan bantuan atau naikkan mangsa,” tulisnya dalam perkongsian itu.


Pembangkang perlu pertimbang cadangan rentas parti, fokus bantu rakyat

Fokus utama adalah bagi mencari jalan untuk membantu rakyat keluar daripada krisis kesihatan dan pembangkang perlu pertimbang cadangan rentas negeri yang dikemukakan Perdana Menteri (PM) Tan Sri Muhyiddin Yassin.

Pengerusi Majlis Profesor Negara (MPN), Profesor Ulung Datuk Dr Shamsul Amri Baharuddin berkata cadangan tersebut perlu diteliti daripada aspek jangka masa panjang kerana rakyat sudah tidak mahu melihat satu lagi kemelut politik berulang, bahkan calon PM yang diketengahkan pembangkang juga belum pasti memiliki majoriti seperti didakwanya.

“Jawatan Perdana Menteri (keabsahan) bukan isu di sini. Isunya ialah sama ada kita (kerajaan dan pembangkang) boleh bertindak bersama dan melakukan secara bersama demi kepentingan rakyat… mereka tidak nampak perkara ini.

“Ada yang melihat tawaran itu mengikut kepentingan berbeza-beza. Justeru, respons kepada tawaran itu dilihat belum jelas daripada mana-mana pihak, kecuali beberapa pemimpin pembangkang yang saya kira mereka melihat kepada impak jangka panjang beberapa tawaran itu.

“Pemikiran itu memperlihatkan bahawa mereka memandang jauh sama ada perlu menyokong atau membangkang semberono,” katanya dipetik dalam program Ruang Bicara Bernama hari ini.

Kenyataan tersebut disokong dengan pengakuan Ahli Parlimen DAP, Tony Pua yang juga mengakui Ketua Pembangkang Datuk Seri Anwar Ibrahim juga tidak memiliki majoriti untuk menjadi PM baru-baru ini.

Mengulas lanjut, Shamsul Amri berkata, Pilihan Raya Umum (PRU) adalah medan sebenar untuk menguji keabsahan kerajaan dan kedudukan Perdana Menteri.

Sementara itu, Pengurus Unit Demokrasi dan Tadbir Urus Institut Demokrasi dan Hal Ehwal Ekonomi (IDEAS), Aira Azhari berkata, jika ada pihak mendakwa kerajaan dilihat gagal dalam konteks pengurusan pandemik Covid-19, pembangkang pula dilabel tidak mampu bersatu untuk menjalankan peranan mereka.

Ketika ini, beliau berkata, visi dan misi serta cadangan untuk membawa negara keluar daripada krisis kesihatan yang dikemukakan pembangkang, dilihat sebagai kurang.

“Kelemahan pembangkang ialah mereka kurang wawasan dan visi untuk negara ini, dan kita masih lagi menanti perkara ini,” katanya.

Semalam, Muhyiddin menyenaraikan tujuh perkara dalam cadangannya kepada parti-parti pembangkang bagi mengelakkan kejatuhan kerajaan yang menurut beliau boleh mencetuskan risiko kekosongan kuasa ketika negara sedang berdepan pandemik Covid-19.

Antara lain, beliau berjanji untuk menyalurkan peruntukan dana yang sama rata kepada semua Ahli Parlimen, menggubal undang-undang anti lompat parti, menghadkan penggal jawatan perdana menteri, dan memastikan perwakilan Ahli Parlimen yang seimbang sama ada daripada kerajaan dan pembangkang dalam Jawatankuasa Khas Pilihan Parlimen.

Muhyiddin juga turut berjanji untuk melaksanakan Undi 18 bagi membolehkan mereka yang berusia 18 tahun ke atas mengundi pada pilihan raya akan datang.


PRN Johor: Proses pengundian berjalan lancar

Pengerusi Perikatan Nasional (PN) Tan Sri Muhyiddin Yassin dan isteri Puan Sri Noorainee Abdul Rahman melaksanakan tanggungjawab mengundi di Sekolah Sri Muar, Muar, bagi kerusi N.15 Dewan Undangan Negeri (DUN) Maharani jam 9 pagi tadi.

Beliau turut menyeru rakyat Johor untuk tidak melepaskan peluang menunaikan tanggungjawab untuk memilih pada Pilihan Raya Negeri (PRN) yang diadakan hari ini.

Sementara itu, Bernama melaporkan proses pengundian bagi PRN Johor berjalan lancar setakat jam 11 pagi hari ini, dengan para pengundi yang hadir ke pusat-pusat pengundian mematuhi prosedur operasi standard (SOP) yang ditetapkan.

Menurut Suruhanjaya Pilihan Raya (SPR), sebanyak 13 peratus pengundi telah mengundi setakat jam 10 pagi.

Menteri di Jabatan Perdana Menteri (Tugas-Tugas Khas) Datuk Dr Abd Latiff Ahmad dan ibu bapanya pula mengundi bagi DUN Endau di Sekolah Menengah Kebangsaan (SMK) Mersing.

Beberapa calon-calon yang bertanding dalam PRN Johor raya kali ini juga selesai mengundi pada awal pagi antaranya calon Pejuang bagi DUN Kempas Nornekman Osman, calon Barisan Nasional (BN) DUN Kota Iskandar Pandak Ahmad dan calon BN DUN Semarang Datuk Samsolbari Jamali.

“Saya sentiasa mendoakan kejayaan anak,” kata ibu Nornekman iaitu Datin Nora Md Som yang juga balu bekas menteri besar Johor Datuk Osman Sapian, selepas selesai mengundi di Pusat Mengundi Sekolah Kebangsaan Larkin (1) di sini.

Allahyarham Osman merupakan penyandang DUN Kempas.

Nornekman berdepan pertandingan tujuh penjuru melibatkan calon Barisan Nasional (BN) Datuk Ramlee Bohani, calon PKR Napsiah Khamis @ Maharan dan Nur Faizal Abdullah mewakili Perikatan Nasional (PN).

Dalam kesibukan membuat liputan PRN Johor, beberapa petugas media juga menunaikan tanggungjawab sebagai pengundi untuk memilih wakil rakyat mereka.


Bursa Malaysia ditutup paras terendah harian

Bursa Malaysia berakhir pada paras terendah harian hari ini (23 September 2022), dengan tekanan jualan dilihat secara menyeluruh berikutan kebimbangan terhadap prospek ekonomi global di tengah-tengah kenaikan kadar faedah di seluruh dunia, kata seorang peniaga.

Pada jam 5 petang, penanda aras FTSE Bursa Malaysia KLCI (FBM KLCI) susut 14.18 mata, atau 0.99 peratus, kepada 1,424.98 daripada 1,439.16 penutup Khamis, lapor Bernama.

Indeks penanda aras dibuka 0.05 mata lebih mudah pada 1,439.11, mencecah paras tertinggi 1,440.29 pada dagangan awal.

Di pasaran yang lebih luas, kaunter rugi mengatasi kaunter untung sebanyak 540 berbanding 278, manakala 378 kaunter tidak berubah, 1,202 tidak diniagakan dan sembilan yang lain digantung.

Jumlah dagangan turun kepada 1.84 bilion unit bernilai RM1.57 bilion berbanding 2.17 bilion unit bernilai RM1.68 bilion pada Khamis.

Naib Presiden Penyelidikan Ekuiti Rakuten Trade Sdn Bhd, Thong Pak Leng berkata indeks utama serantau terus jatuh apabila kadar faedah yang meningkat di seluruh dunia mengancam untuk menjejaskan kestabilan pertumbuhan ekonomi.

FBM KLCI menunjukkan aliran rendah dalam volum nipis kerana pelabur kelihatan enggan membuat langkah yang lebih ketara dengan ketiadaan pemangkin belian kerana keadaan pasaran kekal bercampur aduk di tengah-tengah peningkatan risiko dan turun naik pasaran global.

“Harga minyak mentah dan komoditi yang lebih lemah menjejaskan saham tenaga dan berkaitan komoditi, menjejaskan sentimen pasaran.

“Kami lebih suka kekal berhati-hati dalam jangka pendek walaupun pemburuan murah mungkin berlaku memandangkan FBM KLCI hampir terlebih jual. Oleh itu, kami melihat indeks penanda aras itu berada dalam aliran yang lebih luas antara 1,420 hingga 1,450 minggu depan,” katanya.


Ahli Parlimen PN kemuka usul minta AG jelas keputusan tarik pertuduhan terhadap Zahid

Satu usul dikemukakan Ahli Parlimen (MP) Perikatan Nasional (PN) supaya Peguam Negara (AG) memberi penjelasan berhubung keputusan menarik balik pertuduhan rasuah terhadap Timbalan Perdana Menteri Datuk Seri Ahmad Zahid Hamidi.

Langkah mengemukakan usul tersebut bagi mendesak kerajaan campuran dipimpin Datuk Seri Anwar Ibrahim memberi penjelasan langkah menggugurkan kes dihadapi Presiden UMNO itu yang mencetuskan kontroversi pada Isnin lalu.

MP Machang, Wan Ahmad Fayshal Wan Ahmad Kamal menghantar usul itu ke Parlimen bagi membolehkan isu tersebut dibahas di Dewan Rakyat.

Notis bagi usul di bawah Peraturan Mesyuarat 18 telah diserahkan pagi tadi, menurut salinan notis yang dikongsi ahli politik Bersatu itu di laman Facebooknya.

Usul itu menggesa sesi akan datang bermula Isnin minggu depan ditangguhkan bagi menuntut AG menjelaskan keputusan itu kepada Dewan Rakyat.

“Peguam negara perlu menyatakan perkara-perkara yang menjadi asas kepada penarikan balik 47 pertuduhan itu, memandangkan mahkamah sudah memutuskan terdapat kes prima facie dan timbalan perdana menteri telah diarah membela diri,” tulisnya dalam notis yang ditujukan kepada Speaker Dewan Rakyat Datuk Johari Abdul.

Beliau berhujah bahawa usul itu adalah berkehendak disegerakan dan berkepentingan awam, dan oleh itu memenuhi kriteria untuk menggunakan Peraturan Mesyuarat 18.

Tegasnya lagi, kredibiliti Jabatan Peguam Negara (AGC) dan sistem kehakiman dipertaruhkan, dan tertuduh dalam kes ini adalah ahli parlimen serta anggota kanan pentadbiran persekutuan.

“Usul itu juga penting untuk memastikan tiada campur tangan kerajaan terutamanya dalam kepimpinan tertinggi negara; dalam kes berprofil tinggi yang melibatkan ahli politik, terutamanya anggota kanan kerajaan persekutuan Malaysia,” katanya.

Sidang parlimen enam hari akan datang pada masa ini dijadualkan untuk membentang dan membahaskan kajian semula separuh penggal bagi Rancangan Malaysia Ke-12.

Sebanyak 47 pertuduhan terhadap Zahid adalah atas dakwaan pecah amanah jenayah, rasuah, dan pengubahan wang haram berhubung dana Yayasan Akalbudi.

Pada Isnin, pihak pendakwaan memberitahu mahkamah bahawa ia menarik balik pertuduhan dan meminta kes itu diketepi tetapi tidak dibebaskan, yang dibenarkan oleh mahkamah.

Ia memberitahu mahkamah terdapat 10 atau 11 sebab penarikan balik itu, termasuk untuk membolehkan siasatan yang lebih komprehensif dan lengkap terhadap kes itu.

Di tengah-tengah tindak balas orang ramai, AGC berkata ia mempunyai alasan “yang kukuh” untuk menarik balik pertuduhan, tetapi Badan Peguam Malaysia berkata penjelasan AGC “tiada justifikasi yang sewajarnya”.

Keputusan AGC juga mencetuskan semula desakan agar peranan peguam negara dan pendakwa raya dipisahkan.


Tawaran PN Selangor: Bantuan Prihatin RM400, Skim Peduli Sihat dapat ringankan beban

Dua tawaran utama Perikatan Nasional (PN) Selangor adalah Inisiatif Bantuan Prihatin Keluarga Selangor dan Skim Peduli Sihat akan dapat mengurangkan beban rakyat negeri itu yang terbeban dengan kos sara hidup ketika ini.

Peningkatan kos sara hidup penduduk di bandar seperti Selangor paling terasa dan ramai yang terkesan, ia antara faktor utama PN mencari inisiatif segera melaksanakan bantuan kebajikan untuk meringankan beban warga Selangor sekiranya diberikan peluang menjadi kerajaan negeri.

PN Selangor akan memperuntukan sebanyak RM312 juta setahun bagi melaksanakan Inisiatif Bantuan Prihatin Keluarga Selangor dan ia dijangka dapat membantu 65,000 keluarga yang memerlukan menerusi pemberian bantuan bulanan bernilai RM400 bagi pembelian barangan asas.

Pengerusi PN, Tan Sri Muhyiddin Yassin berkata semua tawaran yang dibuat oleh gabungan itu adalah realistik untuk dilaksanakan dan bukan sekadar janji kosong dibuat oleh pemimpin kerajaan campuran.

Selain itu katanya, inisiatif Bantuan Prihatin Nelayan Selangor berjumlah RM5 juta setahun juga akan diwujudkan dengan menyalurkan bantuan seperti enjin bot dan alatan akuakultur

“Kita juga menawarkan pengecualian bayaran parkir di kawasan letak kenderaan bawah seliaan pihak berkuasa tempatan (PBT) di Selangor utara dan menaikkan elaun bulanan yang dibayar oleh kerajaan negeri kepada penggerak masjid dan surau iaitu imam sebanyak RM1,700, bilal RM800, siak RM600 dan nazir RM600,” katanya.

Beliau berkata demikian pada Majlis Pelancaran Tawaran PN Negeri Selangor malam tadi.

Muhyiddin menambah, skim Rumah Pertama Darul Ehsan yang merangkumi pemilikan rumah pangsa tiga bilik bagi golongan yang memerlukan serta menyediakan kuota khas bagi keluarga muda akan diwujudkan.

“Skim Peduli Sihat termasuk Skim Perlindungan Perubatan dan Kesihatan kepada rakyat Selangor dengan pendapatan isi rumah RM5,000 ke bawah dan kemudahan pengangkutan percuma Van Selangor Care bagi memudahkan pergerakan warga emas dan OKU ke pusat kesihatan diperluaskan, serta menyediakan dana berjumlah RM15 juta untuk inisiatif jaringan perkhidmatan Ambulans Komuniti Selangor (AKoS),” katanya.

Tawaran berkenaan merupakan antara tawaran-tawaran PN bagi negeri Selangor kepada pengundi-pengundi dalam Pilihan Raya Negeri (PRN) pada 12 Ogos akan datang.

Menurut Muhyiddin, tawaran PN Selangor ini adalah tawaran yang realistik serta boleh dilaksanakan.

“Berkat pengalaman dan kepakaran yang dimiliki oleh bakal kepimpinan kerajaan negeri PN di Selangor, kami yakin bahawa semua tawaran ini dapat ditunaikan dengan cepat, cekap dan berkesan,” katanya.


Syor pelajar kelas peperiksaan kembali ke sekolah lebih awal ke MKN

Cadangan supaya pelajar kelas peperiksaan dibenar kembali ke sekolah lebih awal daripada Fasa Ketiga Pelan Pemulihan Negara (PPN) sudah dikemukakan kepada Majlis Keselamatan Negara (MKN), kata Menteri Kanan Pendidikan Datuk Radzi Jidin.

Serentak itu, katanya, Kementerian Pendidikan juga memohon kepada Jawatankuasa Khas Jaminan Akses Bekalan Vaksin Covid-19 (JKJAV) supaya mempercepatkan pemberian vaksin kepada guru dan pelajar kategori berkenaan.

Bagaimanapun beliau berkata, semua cadangan itu tertakluk kepada keputusan MKN manakala JKJAV pula menguruskan hal berkaitan pemberian vaksin.

“Dalam konteks pendidikan, kita akan bincang bagaimana kita boleh laksanakan (vaksinasi) di sekolah atau sebagainya dan ini memerlukan penelitian yang lebih mendalam. Setakat ini 36 peratus atau 148,580 guru telah menerima sekurang-kurangnya satu dos vaksin,” katanya dalam Wawancara Pelan Pemulihan Negara secara dalam talian, hari ini.

Ditanya jika guru-guru dan pelajar selain kelas peperiksaan juga akan diberikan keutamaan dalam pemberian vaksin, Radzi berkata KPM membuat cadangan kepada JKJAV berdasarkan keutamaan atas faktor bekalan vaksin yang terhad.

“Kalau boleh kita mahu semuanya divaksin namun dilihat dari sudut priority (keutamaan) disebabkan bekalan yang terhad dan sebab itu kita mohon supaya murid dan guru Sijil Pelajaran Malaysia (SPM) dan Sijil Tinggi Persekolahan Malaysia (STPM) didahulukan,” katanya.

Berdasarkan Pelan Pemulihan Negara diumumkan Perdana Menteri Tan Sri Muhyiddin Yassin baru-baru ini, sektor pendidikan akan dibenarkan beroperasi secara berperingkat bermula fasa ketiga apabila negara berjaya memenuhi tiga nilai ambang yang dijangka dapat dicapai paling awal pada akhir Ogos.

Nilai ambang tersebut adalah purata kes harian menurun ke paras bawah 2,000 kes, sistem kesihatan awam berada pada tahap selesa dengan penurunan kadar penggunaan katil di Unit Rawatan Rapi (ICU) ke paras mencukupi dan 40 peratus populasi negara ini telah menerima dua dos suntikan vaksin.

Sementara itu, memetik laporan Bernama, Radzi menjelaskan keputusan terdahulu dibuat KPM termasuk membatalkan Pentaksiran Tingkatan 3 (PT3) tahun ini tidak akan berubah meskipun jika mereka yang terlibat telah menerima vaksin nanti.

Mengenai pengambilan khas 18,702 pendidik bagi menyelesaikan isu kekurangan guru di sesetengah negeri, Radzi menegaskan bahawa calon yang mempunyai latar belakang pendidikan akan diberi keutamaan sebelum ia dibuka kepada graduan lain.

Namun sekiranya calon kelulusan lain yang tidak mempunyai latar belakang ikhtisas pendidikan dipilih, mereka akan diberikan latihan secukupnya bagi memastikan bakal guru itu dapat menjalankan sesi pembelajaran dan pengajaran dengan baik.

“Kita amat menitikberatkan kualiti guru-guru di sekolah jadi ini bukan pengambilan sembarangan sebaliknya satu proses tersusun dan teliti untuk kita lihat. Sekiranya guru untuk subjek tertentu tidak dapat diisi oleh graduan ikhtisas pendidikan, kita akan pastikan calon yang dipilih itu mendapat latihan secukupnya,” katanya.


Guna lambang PH jika mahu menang PRU, DAP sindir PKR selepas PRN Johor

Parti komponen Pakatan Harapan (PH) perlu menggunakan satu logo sama untuk bertanding pada pilihan raya umum (PRU) akan datang bagi memastikan kemenangan besar gabungan itu sekali gus kembali menjadi kerajaan.

Lim Guan Eng pada ucapan dasar terakhirnya selaku Setiausaha Agung DAP berkata walaupun DAP ada kalanya berhasrat menggunakan logonya sendiri dalam pilihan raya, namun parti itu sedar ia tidak akan mampu membentuk kerajaan secara solo, menurut laporan Bernama.

“DAP akan berpegang kepada logo gabungan PH untuk membantu kita menang bersama-sama. Tidak ada satu parti dapat menang PRU, hanya PH mampu menang dan bentuk kerajaan.

“Kita harus kongsi kemenangan dengan logo yang sama,” katanya pada Kongres Kebangsaan DAP ke-17 hari ini.

Turut hadir barisan kepimpinan parti komponen PH antaranya Presiden PKR merangkap Pengerusi PH Datuk Seri Anwar Ibrahim, Presiden Parti Amanah Negara (Amanah) Mohamad Sabu dan Presiden Pertubuhan Kinabalu Progresif Bersatu (UPKO) Datuk Seri Wilfred Madius Tangau.

Untuk rekod, isu pemilihan lambang PH bukan suatu perkara baru, malah semasa pilihan raya Sarawak, ketiga-tiga parti menggunakan bendera masing-masing dan gabungan itu hanya mampu menduduki tempat ketiga, dengan memenangi cuma dua daripada 82 kerusi.

Episod sama berulang di Johor dan menyaksikan PH juga gagal mempertahankan rekod mereka pada Pilihan Raya Umum Ke-14 lalu, lebih memalukan PKR yang menggunakan lambang sendiri hanya mampu memenangi satu kerusi daripada 20 yang ditandingi mereka.

PKR mendakwa keputusan memilih lambang sendiri semasa PRN Johor kerana logo PH dibayangi era hampir dua tahun pentadbiran mereka sebagai kerajaan persekutuan.

Dalam pada itu, Guan Eng berkata beliau akan terus memberi sokongan penuh kepada penggantinya yang ditentukan dalam pemilihan parti hari ini memandangkan beliau tidak boleh dilantik semula sebagai Setiausaha Agung parti kerana telah memegang jawatan itu untuk maksimum tiga penggal sejak pertama kali dilantik pada 2004.

Guan Eng tidak boleh dipilih semula pada pemilihan kali ini setelah pindaan perlembagaan membenarkan seseorang memegang jawatan selama maksimum tiga penggal.


Najib hadir di mahkamah walaupun ada laporan dimasukkan ke hospital

Bekas Perdana Menteri Datuk Seri Najib Razak hadir di mahkamah pada pagi Isnin (5 September 2022) walaupun laporan media pada Ahad bahawa dia dimasukkan ke hospital.

Bekas Presiden UMNO itu hadir untuk perbicaraan kes 1Malaysia Development Bhd (1MDB)-Tanore di hadapan hakim Mahkamah Tinggi Kuala Lumpur Datuk Collin Lawrence Sequerah.

Najib, berpakaian sut gelap, diapit oleh pengawal penjara mengikut kebiasaan dalam prosiding mahkamah, berikutan pemenjaraannya pada 23 Ogos. Turut hadir isterinya Datin Seri Rosmah Mansor.

Pada Ahad, Najib dilaporkan dimasukkan ke hospital dan menjalani pemeriksaan kesihatan. Keadaan kesihatannya tidak diketahui, walaupun dia dilaporkan berada dalam keadaan stabil.

Najib, menghadapi empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Dia boleh dikenakan denda dan penjara sehingga 20 tahun jika sabit kesalahan.

Najib dihantar ke Penjara Kajang untuk menjalani hukuman penjara selepas Mahkamah Persekutuan mengekalkan sabitan dan hukuman penjara 12 tahun serta denda RM210 juta kerana menyeleweng dana SRC International Sdn Bhd berjumlah RM42 juta.


ADUN Kukusan keluar Warisan, Rina Jainal umum sertai PHRS

Parti Warisan Sabah (Warisan) kehilangan seorang lagi wakil rakyatnya apabila Ahli Dewan Undangan Negeri (ADUN) Kukusan Rina Jainal mengumumkan menyertai Parti Harapan Rakyat Sabah (PHRS).

Rina mengumumkan keluar daripada Warisan yang diterajui bekas Ketua Menteri Datuk Seri Shafie Apdal dan menyertai PHRS, hari ini.

“Dengan berat hati, saya mengumumkan keluar daripada Warisan berkuat kuasa hari ini selepas lebih lima tahun berjuang di dalamnya bermula sebagai akar umbi sehingga ke peringkat Dewan Undangan Negeri (DUN).

“Saya juga mengumumkan peletakan semua jawatan dalam parti termasuk sebagai Naib Ketua Wirawati Sabah dan Ketua Wirawati Kalabakan berkuat kuasa serta-merta,” katanya pada sidang akhbar di Kota Kinabalu, hari ini.

Rina turut menyatakan menyertai PHRS berkuat kuasa hari ini bagi bersama-sama kepimpinan PHRS di bawah pimpinan Presiden, Tan Sri Liew Yun Fah untuk meneruskan perkhidmatan kepada rakyat.

Pada 18 Oktober tahun lalu, Rina antara yang disebut-sebut akan keluar daripada Warisan namun beliau menafikan khabar angin berkenaan.

Sebelum ini, lima wakil rakyat Warisan bertindak keluar parti iaitu Hassan A Gani Pg Amir (Sebatik); Datuk Dr Yusof Yaacob (Sindumin); Ahli Parlimen Lahad Datu merangkap ADUN Segama, Datuk Mohamaddin Ketapi; Datuk Peter Anthony (Melalap); dan Datuk Nuil Juatim (Limbahau).

Selepas lima ADUN Warisan itu keluar parti, Warisan kini memiliki 17 kerusi di DUN dan blok pembangkang tinggal 26 kerusi manakala blok kerajaan termasuk ADUN Bebas dan ADUN Dilantik mempunyai 52 kerusi.

Satu kerusi DUN masih kosong susulan penyandangnya Manis Muka Mohd Darah meninggal dunia pada 17 November 2020.


KKM siasat, polis nafi pelajar meninggal selepas terima vaksin

Kementerian Kesihatan (KKM) sedang menyiasat dakwaan mengatakan beberapa individu meninggal dunia selepas menerima suntikan vaksin Covid-19 susulan tular rakaman video hingga menimbulkan kegusaran awam.

Timbalan Menteri Kesihatan Datuk Dr Noor Azmi Ghazali dalam kenyataan hari ini berkata KKM sedang meneliti perkara berkenaan dan akan memberikan maklum balas dalam masa terdekat.

Semua pihak diminta bertenang dan tidak menimbulkan kebimbangan awam susulan rakaman video tular mendakwa beberapa individu meninggal dunia selepas menerima vaksin Covid-19, katanya.

“Pihak KKM mengambil maklum akan video tular di media sosial berkenaan dakwaan kesan sampingan susulan pemberian vaksin melalui program vaksinasi remaja.

“Pihak KKM memandang serius perkara ini dan pihak KKM juga sedang mendapatkan fakta yang terperinci bagi setiap isu yang dibangkitkan di dalam video tersebut,” katanya dalam ciapan itu.

Video tular berdurasi satu minit 40 saat itu memaparkan seorang wanita mendakwa beberapa individu termasuk dua pelajar sekolah menengah di Ipoh, Perak dan seorang remaja di Lahad Datu, Sabah meninggal dunia akibat vaksin Covid-19.

Terdahulu, Ketua Polis Perak Datuk Mior Faridalathrash Wahid berkata dakwaan mengenai dua pelajar sekolah di Ipoh, Perak meninggal dunia selepas menerima vaksin Covid-19 seperti didakwa dalam video berkenaan adalah tidak benar.

Beliau berkata, kematian dua pelajar dari Sekolah Menengah Kebangsaan (SMK) Tasek Damai seperti mana didakwa dalam video berkenaan tiada kena mengena dengan vaksin.

“Pada 18 Julai lalu, kita terima laporan seorang pelajar perempuan sekolah itu meninggal dunia disebabkan positif Covid-19. Pelajar itu memang menghidap sakit kencing manis serta darah tinggi yang kronik dan dua bulan kritikal di Hospital Ipoh,” katanya.

Beliau berkata kematian seorang lagi pelajar pula dilaporkan pada 17 September lalu membabitkan remaja lelaki berusia 17 tahun yang meninggal dunia disebabkan sakit jantung.

“Kedua-dua kejadian ini tiada kena mengena dengan vaksin kerana Program Imunisasi Covid-19 Kebangsaan Remaja (PICK Remaja) hanya bermula pada 20 September lalu,” katanya sambil menjelaskan seorang wanita sudah dikenal pasti berhubung dakwaan itu.


Kerana penyakit gila kuasa UMNO sedang gali kubur sendiri

Dulu orang Melayu menyokong UMNO sebab parti itu berhasil menyatukan pertubuhan orang-orang yang berselerak di seluruh Semenanjung selepas zaman Jepun. Kerana menggabungkan seluruh pertubuhan, parti politik, persatuan dan kelab orang Melayu itu, maka mereka menamakan gabungan besar ini sebagai PEKEMBAR.

PEKEMBAR adalah akronim untuk Pertubuhan Kebangsaan Melayu Bersatu, atau dalam bahasa Inggerisnya, UMNO (United Malays National Organization). Kekuatan wujud kerana ‘bersatu’ itu!

UMNO menjadi kuasa politik yang kuat kerana penyatuan ini sehingga mereka dapat menolak Malayan Union dan berhasil mendapatkan kemerdekaan daripada British.

Saya tidak pernah bersetuju dengan dasar dan perjuangan UMNO, tetapi secara objektif saya menghormati kegigihan ahli dan pemimpin UMNO mendukung dan memperjuangkan keyakinan mereka. Kerana komitmen mereka itu, UMNO tiba di usia ke-70 tahun pada 2016.

Apa yang membuatkan UMNO goyah? Apabila para pemimpin UMNO mula membawa agenda peribadi dan kumpulan masing-masing, terutama menjelang dekad 1980-an. Selepas kematian Tun Razak pada 1976, UMNO mulai ‘besar kepala’ kerana mereka dapat menguasai semula politik Malaysia pasca 13 Mei 1969.

Maklumlah, sudah di usia matang – 40 tahun! Mereka mula bergerak untuk mengkhianati PAS, khususnya di Kelantan. Tiada seorang pun pemerhati politik dapat menafikan peranan besar UMNO terhadap krisis politik Kelantan pada 1976-1977 yang membawa kepada penyingkiran PAS daripada BN dan jatuhnya Kerajaan PAS Kelantan pada 1978.

Memasuki era 1980-an, UMNO dengan gagah menguasai politik Malaysia walaupun PAS tetap menjadi rival utama mereka dengan isu negara Islam ketika itu. UMNO mula membentuk ‘klik-klik’ politik dalaman yang nyata. Maka muncullah istilah ‘Orang Musa (Hitam)’ dan ‘Orang Ku Li (Tengku Razaliegh)’ di belakang Dr Mahathir Mohamed.

Akhirnya Musa Hitam dan Ku Li bertembung sesama sendiri. Selepas Dr Mahathir membuang Musa Hitam pada 1986, beliau bergabung dengan Ku Li untuk melawan Dr Mahathir pula. Kerananya, wujud ‘Team A’ dan ‘Team B’ yang masing-masing menyokong Dr Mahathir dan Ku Li.

Bukankah kerana politik perpuakan ini, akhirnya UMNO mengalami perpecahan terbesar di dalam sejarahnya? Team B yang menyokong Ku Li tewas, UMNO diharamkan.

Dr Mahathir menubuhkan UMNO (Baru) dan Team B menubuhkan Semangat 46. Setelah lama berpecah, Ku Li akhirnya mengambil ‘ijtihad politik’ yang baru, membubarkan Parti Melayu Semangat 46, lalu menyertai semula UMNO. Bukan semua orang Semangat 46 mengikuti Ku Li untuk kembali kepada UMNO pada 1996.

Kemasukan kembali Ku Li ke dalam UMNO untuk menguatkan kedudukan Dr Mahathir yang sedang digugat oleh Anwar Ibrahim. Walaupun di mana-mana Dr Mahathir dan Anwar bercakap tentang hubungan mesra mereka, tetapi semua pengamat politik sedar bahawa Anwar dan Dr Mahathir sedang berkrisis.

Dalam tahun 1998, Anwar menggunakan Ahmad Zahid Hamidi untuk menyerang Dr Mahathir lewat Persidangan Pemuda UMNO dengan isu kronisme, korupsi dan nepotisme (KKN). Perang besar Team Mahathir dengan Team Anwar ini membawa kepada pemecatan Anwar dari UMNO pada 2 September 1998.

Kali ini giliran Anwar pula memecahkan UMNO melalui gerakan reformasinya. UMNO berpecah lebih teruk kerana akar umbinya turut berpecah di seluruh negara.

Dalam tahun 1999, penyokong Anwar dapat menguasai parti yang kemudiannya dinamakan sebagai Parti Keadilan Nasional (PKN) sebagai wadah mereka untuk menentang Dr Mahathir yang dianggap sebagai ‘Maha Firaun’ ketika itu. UMNO semakin melemah dengan imej penyelewengan, kezaliman, salah guna kuasa dan KKN sehingga memaksa Dr Mahathir berundur pada 2003.

UMNO tidak pulih di bawah Pak Lah Badawi. Kuatnya hanya seketika, apabila Dr Mahathir sendiri menyerang Pak Lah selepas 2004 dan mahukan Najib Razak menjadi Perdana Menteri. Walaupun Pak Lah tidak agresif seperti Anwar, tetapi kerosakan dalaman UMNO terus membarah. Perpecahan semakin jelas.

Pak Lah terpaksa menyerah kalah apabila Dr Mahathir keluar UMNO dan menyerang dari luar. Akhirnya, Najib mendapat tempat sebagai Perdana Menteri setelah UMNO-BN hilang majoriti dua per tiga pada 2008.

Kehadiran Najib tidak membantu menguatkan UMNO, terutama dengan kemasukan semula Dr Mahathir. Manis hanya seketika. Setelah itu, giliran Najib pula menjadi mangsa serangan Dr Mahathir terutama apabila Rosmah Mansor dan Altantuya dimasukkan ke dalam bagasi politik Najib.

Kali ini Muhyiddin Yassin digunakan oleh Dr Mahathir untuk menentang Najib. Kerana desakan-desakan Muhyiddin, pada 2015, Najib bertindak memecatnya daripada jawatan Timbalan Perdana Menteri, lalu digantikan dengan Zahid Hamidi.

Dr Mahathir bersama Muhyiddin membawa sebahagian orang UMNO menubuhkan Parti Pribumi Bersatu Malaysia (PBBM) pada 2016. Perpecahan kali ini membuatkan UMNO jatuh dari tampuk kuasa pada 2018. UMNO bertukar menjadi pembangkang!

Melihat keadaan politik orang Melayu yang berpecah teruk itu, PAS memancing UMNO di atas nama ‘Perpaduan Ummah’ untuk membentuk Muafakat Nasional (MN) pada 2019. Gabungan PAS-UMNO telah memberi nafas baharu kepada orang

Di atas nama perpaduan mereka mara menggugat Pakatan Harapan, lalu kerajaan PH hanya boleh bertahan selama 22 bulan sahaja. MN menarik semula serpihan UMNO, iaitu PBBM atau Bersatu, untuk menyatukan politik Melayu dan membentuk kerajaan yang dipanggil Perikatan Nasional pada awal Mac 2020. UMNO kembali ke tampuk kuasa, walaupun bukan sebagai ketua.

Rupa-rupanya penyakit lama UMNO kembali ‘menggila’ bila mereka mendapat kuasa. Mereka terlupa sejarah dan derita. Mereka hanya mahukan kuasa. Pemimpin UMNO sanggup bergaduh sesama mereka dan menyerang kerajaan yang mereka duduk di dalamnya.

Kini, bibit-bibit perpecahan datang semula. Bukan di antara UMNO dengan Bersatu sahaja, tetapi MN juga. UMNO mula menjajakan Jajaran Baru dan gosip hubungan sulit dengan PKR-PH sudah heboh kedengaran.

Tetapi yang paling parah sebenarnya, UMNO kini sudah membentuk sekurang-kurangnya dua kumpulan dalamannya. Mereka menunggu saat untuk berpecah lagi!

Saya tidak tahu siapa yang memimpin kumpulan mana. Tetapi semua rakyat, pemerhati politik dan orang UMNO tahu bahawa mereka tidak bersatu.

Mereka mempunyai beberapa kepala yang saling tidak bersetuju sesama sendiri. Lain keputusan Perhimpunan Agung UMNO (PAU) lain tindakan mereka, lain pendirian MT lain yang Presiden UMNO umumkan, lain MT UMNO tegaskan lain MP UMNO mengambil pendirian.
Presiden UMNO mahu Perdana Menteri meletak jawatan, wakil rakyat UMNO mahu Presiden mereka yang letak jawatan. Mereka saling bertentangan.

Entah apa perkiraan politik UMNO, tetapi jelas terbayang bahawa mereka sekarang di ambang perpecahan. Jika UMNO tersilap langkah, mereka akan karam. Runtuh kuasa dan pengaruh mereka, hancur tenggelam dan karam.

UMNO akan menjadi sejarah dan kenangan, bakal tersimpan di muzium perjuangan. Apakah ke situ hasrat para pemimpin UMNO di dalam mengemudi bahtera mereka?

Saya tidak tahu! Tetapi daripada apa yang sedang berlaku, saya katakan UMNO sekarang secara perlahan-lahan sedang menggali kuburnya sendiri… Akhirnya mendianglah ia.

Mohd Fadli Ghani
Pengarah Islamic Institute of Independent Research on Democracy

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Indonesia, AS mulakan latihan tentera besar-besaran, Malaysia pemerhati

Ribuan tentera Indonesia dan Amerika Syarikat (AS) hari ini (1 Ogos 2022) memulakan latihan ketenteraan bersama selama dua minggu, dengan Angkatan Tentera Malaysia (ATM) bertindak sebagai pemerhati.

Latihan ketenteraan itu menurut Washington bertujuan untuk meningkatkan “kerjasama serantau dalam menyokong rantau Asia-Pasifik yang bebas dan terbuka”.

AS dan sekutu Asianya telah menyatakan kebimbangan tentang tindak-tanduk China yang semakin meningkat di rantau Pasifik, tetapi Washington berkata latihan itu tidak ditujukan kepada mana-mana negara walaupun ia akan lebih besar daripada latihan sebelumnya.

Sekurang-kurangnya 4,000 askar AS dan Indonesia, disertai oleh tentera Australia dan Singapura serta Jepun yang mengambil bahagian buat kali pertama dalam latihan tahunan, yang dikenali sebagai “Perisai Super Garuda”.

Latihan berlangsung di Pulau Sumatera, barat Indonesia dan kepulauan Riau, wilayah pulau kecil Indonesia yang bertaburan berhampiran Singapura dan Malaysia.

“Ini benar-benar latihan untuk membina kepercayaan, kebersamaan, persefahaman, meningkatkan keupayaan dan perkara lain yang berkaitan,” kata Mejar Jeneral Stephen Smith, komander tentera AS yang mengambil bahagian.

“Jadi ini benar-benar latihan ketenteraan dan bukan ancaman kepada mana-mana pihak.”

Latihan itu dibuat ketika Speaker Dewan Perwakilan AS Nancy Pelosi bersiap sedia untuk mengetuai delegasi kongres ke rantau itu dalam bayangan ketegangan diplomatik dengan China.

Tetapi pejabatnya tidak menyebut sama ada dia akan melawat Taiwan, titik penting dalam perbualan antara Beijing dan Washington menjelang perjalanan itu, yang bermula hari ini.

Presiden AS Joe Biden dan Presiden China Xi Jinping mengadakan panggilan telefon yang tegang pada Khamis lalu, bersetuju untuk menjadualkan sidang kemuncak pertama mereka secara peribadi tetapi dengan Xi memberi amaran kepada Washington supaya tidak “bermain dengan api” berhubung isu Taiwan.

Latihan ketenteraan itu akan berlangsung sehingga 14 Ogos merangkumi latihan tentera darat, laut, udara dan marin.

Satu majlis perasmian dengan semua negara yang mengambil bahagian akan berlangsung pada Rabu, kata seorang pegawai Indonesia.

Kanada, Perancis, India, Malaysia, Korea Selatan, Papua New Guinea, Timor Timur, dan Britain akan mengambil bahagian sebagai negara pemerhati. – AFP


Najib pegang banyak jawatan untuk lakukan jenayah dalam SRC: Pendakwa

Mahkamah Persekutuan hari ini diberitahu bahawa semua tindakan yang diambil oleh Datuk Seri Najib Tun Razak dalam kes SRC International Sdn Bhd adalah bagi mencapai hasrat peribadi beliau bagi mendapat perolehan secara salah bagi dirinya, dan kerugian secara salah kepada syarikat itu.

Pendakwa ad hoc Datuk V.Sithambaram berhujah bahawa tidak ada sebarang bukti yang menunjukkan perayu (Najib) bertindak bagi melindungi atau memelihara kepentingan SRC, sebagaimana yang dipertanggungjawabkan kepadanya secara undang-undang, lapor Bernama.

“Najib adalah perdana menteri, menteri kewangan, dan juga penasihat emeritus syarikat itu. Ia ketara dan jelas bahawa dia menggunakan semua kedudukannya itu bagi mendapatkan perolehan kewangan menerusi pinjaman RM4 juta daripada Kumpulan Wang Persaraan Diperbadankan (KWAP). Hasrat perayu melakukan jenayah dilaksanakan dengan cara dia memegang pelbagai jawatan berbeza.

“Apa yang dirancang oleh perayu terhadap wang berbilion yang dibekukan di Swiss bank, tiada siapa yang tahu. Ia adalah ‘mens rea’ (niat) perayu melaksanakan hasrat jenayah dalam pelbagai kedudukannya, yang membolehkan perayu melakukan tujuh kesalahan sebagaimana dakwaan keatasnya,” katanya pada pendengaran rayuan Najib terhadap sabitan dan hukuman penjara kerana penyelewengan RM42 juta dana SRC International.

Beliau berkata sememangnya niat tunggal perayu adalah untuk melakukan jenayah dalam pelbagai peranan yang dimainkan olehnya dalam pentadbiran negara, dan dalam SRC.

Sithambaram berkata gabungan pelbagai peranan yang dimainkan Najib membolehkan dia melaksanakan rancangannya untuk mendapat manfaat daripada dana SRC, apabila dia meletakkan dirinya dalam kedudukan yang menyaksikan lembaga pengarah (BoD) SRC bertindak atas arahannya, dan bukannya sebagai pengarah bebas.

“Walaupun undang-undang menghendaki BOD SRC sentiasa bertindak demi kepentingan terbaik SRC, ia sebenarnya bertindak (tanpa disedari) demi kepentingan terbaik perayu.

“Pinjaman RM4 bilion KWAP kepada SRC telah hilang, sementara hutang masih dibayar oleh kerajaan daripada dana awam. Ia sesuatu yang luar biasa apabila syarikat yang baru ditubuhkan (SRC) diberi pinjaman yang begitu besar.

“Kelulusan pinjaman dilakukan dengan sangat pantas, dan ia diluluskan kabinet yang dipengerusikan oleh Najib pada ketika itu,” katanya di hadapan panel lima hakim yang diketuai oleh Ketua Hakim Negara Tun Tengku Maimun Tuan Mat.

Lain-lain hakim dalam panel itu terdiri daripada Hakim Besar Sabah dan Sarawak Tan Sri Abang Iskandar Abang Hashim dan Hakim Mahkamah Persekutuan Datuk Nallini Pathmanathan, Datuk Mary Lim Thiam Suan serta Datuk Mohamad Zabidin Mohd Diah.

Peguam itu seterusnya berkata sejumlah RM50 juta dipindahkan keluar daripada SRC kepa anak syarikatnya Gandingan Mentari Sdn Bhd (GMSB) dan lhsan Perdana Sdn Bhd (IPSB) dalam dua transaksi berasingan, yakni RM40 juta pada Disember 2014 dan seterusnya RM10 juta pada Februari 2015.

Beliau berkata daripada jumlah itu, RM42 juta dipindahkan ke akaun Najib dalam tiga transaksi yakni RM27 juta, RM5 juta dan RM10 juta.

Prosiding rayuan itu bersambung esok.


Isu keganasan rumah tangga meningkat, wanita paling terdedah

Kadar kes keganasan rumah tangga di negara ini mencatatkan peningkatan sejak tempoh Perintah Kawalan Pergerakan (PKP) dilaksanakan pada Mac 2020 berbanding tahun 2019.

Menurut statistik dikeluarkan pertubuhan Sister In Islam (SIS), kes keganasan rumah tangga tahun lalu direkodkan sebanyak 23 peratus jika dibandingkan ketika 2019 yang mencatatkan 15 peratus, iaitu peningkatan sebanyak lapan peratus berbanding tahun sebelumnya.

Menurut kenyataan SIS, antara bentuk keganasan dialami adalah penderaan fizikal (37 peratus), penderaan psikologi (31 peratus), penderaan sosial (11 peratus), penyalahgunaan kewangan (16 peratus) dan keganasan seksual (lima peratus).

“Pandemik Covid-19 telah menyebabkan berlakunya pelbagai masalah sosial terutamanya dalam kalangan golongan wanita kerana kes keganasan rumah tangga melonjak naik sejurus PKP dilaksanakan dengan statistik ini direkodkan menerusi aduan Telenisa sama ada melalui panggilan telefon dan kiriman WhatsApp.

“Sepanjang pandemik tahun lalu, kami telah menerima panggilan melibatkan 422 individu dengan 364 daripadanya adalah klien baharu manakala 58 klien ulangan. Sejumlah 373 orang atau 88 peratus adalah jantina wanita dan 31 lelaki serta selebihnya jantina tidak dikenal pasti,” kata kenyataan itu, lapor Utusan Malaysia.

Capaian statistik itu direkodkan menerusi perkhidmatan Telenisa yang diwujudkan pihaknya sebagai saluran aduan masalah rumah tangga yang beroperasi dari pukul 9 pagi hingga 10 malam bermula Isnin hingga Jumaat.

Tambah kenyataan itu lagi, wanita merupakan antara golongan terdedah akibat kesan pandemik Covid-19 apabila mereka berhadapan penderaan fizikal dan emosi yang berpunca oleh konflik rumah tangga.

Dalam pada sama, SIS memaklumkan, empat punca utama perceraian suami isteri tahun lalu adalah keganasan rumah tangga (23 peratus), suami tidak memberi nafkah (18 peratus), curang (14 peratus) dan poligami serta masalah kewangan (19 peratus).

“Seperti diketahui umum, ramai yang telah kehilangan punca rezeki ketika pandemik tercetus hingga menyebabkan masalah kewangan dan beban ekonomi lebih berat ke atas isi rumah.

“Malah ketika pandemik melanda, terdapat beberapa kes di mana sesetengah isteri hanya mendapat tahu suami telah mengahwini isteri baharu tanpa restu atau kebenaran mereka,” katanya.

Pada masa sama, SIS memaklumkan, penurunan statistik pertanyaan berhubung hak harta sepencarian sebanyak 17 peratus pada 2020 berbanding 27 peratus (2018) dan 20 peratus (2019) disebabkan isteri dimaklumkan oleh suami supaya tidak membuat tuntutan ke atas harta sepencarian.

Kata kenyataan itu, tindakan berkenaan menyebabkan mereka beranggapan bahawa tidak mempunyai berbuat hak sedemikian kerana tidak pernah sumbangan dalam bentuk kewangan.

SIS justeru itu menggesa kerajaan agar hukuman lebih berat dikenakan terhadap suami yang gagal memenuhi tanggungjawab nafkah kepada keluarga dan menubuhkan satu agensi yang berperanan menaksir dan melangsaikan nafkah tertunggak bagi anak-anak terkesan akibat penceraian ibu bapa.

“Tujuan agensi ini adalah untuk menyediakan dana secukupnya bagi anak-anak dan menjadikan nafkah keluarga sebagai bayaran automatik dan berterusan tanpa memerlukan perintah mahkamah,” ujar SIS.


Kerajaan arah kilang arak di seluruh negara ditutup serta-merta

Kerajaan hari ini mengarahkan operasi semua kilang minuman keras di seluruh negara ditutup serta-merta sepanjang tempoh pergerakan penuh atau ‘total lockdown’ fasa pertama.

Menteri Kanan Keselamatan Datuk Seri Ismail Sabri Yaakob berkata, walaupun kebenaran beroperasi diberikan kepada kilang-kilang yang berasaskan makanan dan minuman, namun ia hanyalah untuk keperluan asas sahaja.

“Sebagai makluman, kesemua sektor perkilangan ditutup kecuali 12 kategori sahaja yang dibenarkan beroperasi sepanjang tempoh PKP 3.0 ini. Kilang minuman keras tidak termasuk di dalam kategori keperluan asas.

“Sehubungan dengan itu, Majlis Keselamatan Negara (MKN) hari ini bersetuju supaya semua kilang minuman keras di seluruh negara ditutup serta-merta,” katanya menerusi kenyataan satu hari ini.

Untuk rekod sektor perkilangan ditutup kecuali 12 kategori sahaja yang dibenarkan beroperasi sepanjang tempoh PKP 3.0 ini.

Pelaksanaan total lockdown fasa pertama di seluruh negara yang berkuat kuasa selama 14 hari bermula hari ini.


Negara berkebajikan, tawaran kerajaan selamatkan rakyat

KEWUJUDAN negara adalah sebahagian daripada ketetapan Allah SWT kepada makhluk manusia, supaya memakmurkan bumi dengan sifat kemampuannya dalam mengurus dan mentadbir makhluk lain, termasuklah segala sumber yang diciptakan di dalamnya. Inilah perkara yang telah diisytiharkan oleh Allah SWT sejak diciptakan Nabi Adam AS. Firman Allah SWT:

﴿وَإِذْ قَالَ رَبُّكَ لِلْمَلَائِكَةِ إِنِّي جَاعِلٌ فِي الْأَرْضِ خَلِيفَةً قَالُوا أَتَجْعَلُ فِيهَا مَنْ يُفْسِدُ فِيهَا وَيَسْفِكُ الدِّمَاءَ وَنَحْنُ نُسَبِّحُ بِحَمْدِكَ وَنُقَدِّسُ لَكَ قَالَ إِنِّي أَعْلَمُ مَا لَا تَعْلَمُونَ٣٠﴾

“Dan (ingatlah) ketika Tuhanmu berfirman kepada para Malaikat: ‘Sesungguhnya Aku hendak menjadikan seorang khalifah di bumi.’ Mereka bertanya (tentang hikmah ketetapan Tuhan itu dengan berkata): ‘Adakah Engkau (wahai Tuhan kami) hendak menjadikan di bumi itu orang yang akan membuat kerosakan dan menumpahkan darah, padahal kami sentiasa bertasbih dengan memuji-Mu dan mensucikan-Mu?’ Tuhan berfirman: ‘Sesungguhnya Aku mengetahui akan apa yang kalian tidak ketahui.’” (Surah al-Baqarah: 30)

Allah SWT mewajibkan mereka untuk beramal soleh mengikut perintah-Nya dan meninggalkan segala larangan-Nya, yang dinamakan dengan amal kebajikan yang dijanjikan pahala. Termasuklah menegakkan negara mengikut petunjuk Allah SWT juga dikira sebagai amal kebajikan.

Sekiranya mereka melakukan perkara sebaliknya, maka dikira sebagai bersalah dan berdosa serta memperoleh kecelakaan di dunia dan akhirat. Semua perbuatan tersebut akan dihisab pada Hari Akhirat kelak.

Islam mentakrifkan kebajikan dengan makna yang lengkap mengikut kesempurnaan petunjuk Allah SWT yang dinamakan Islam.

Sesungguhnya tujuan manusia diciptakan ialah wajib beriman, beribadat dan bermasyarakat dengan berkhilafah (berpolitik) bagi menegakkan sebuah negara masyarakat majmuk yang berkonsepkan adil kepada semua.

Makna kebajikan itu dijelaskan oleh firman Allah SWT:

﴿لَيْسَ الْبِرَّ أَنْ تُوَلُّوا وُجُوهَكُمْ قِبَلَ الْمَشْرِقِ وَالْمَغْرِبِ وَلَكِنَّ الْبِرَّ مَنْ آمَنَ بِاللَّهِ وَالْيَوْمِ الْآخِرِ وَالْمَلَائِكَةِ وَالْكِتَابِ وَالنَّبِيِّينَ وَآتَى الْمَالَ عَلَى حُبِّهِ ذَوِي الْقُرْبَى وَالْيَتَامَى وَالْمَسَاكِينَ وَابْنَ السَّبِيلِ وَالسَّائِلِينَ وَفِي الرِّقَابِ وَأَقَامَ الصَّلَاةَ وَآتَى الزَّكَاةَ وَالْمُوفُونَ بِعَهْدِهِمْ إِذَا عَاهَدُوا وَالصَّابِرِينَ فِي الْبَأْسَاءِ وَالضَّرَّاءِ وَحِينَ الْبَأْسِ أُولَئِكَ الَّذِينَ صَدَقُوا وَأُولَئِكَ هُمُ الْمُتَّقُونَ١٧٧﴾

“Bukanlah perkara kebajikan itu hanya dengan kalian menghadapkan muka ke pihak timur dan barat, tetapi kebajikan itu ialah berimannya seseorang kepada Allah, dan Hari Akhirat, dan seluruh para malaikat, dan segala Kitab, dan sekalian Nabi. Dan memberikan seseorang akan hartanya sedang ia menyayanginya, kepada kaum kerabat, anak-anak yatim, orang-orang miskin dan musafir (yang memerlukan pertolongan), dan kepada orang-orang yang meminta-minta, dan (untuk memerdekakan) hamba-hamba abdi; dan mendirikan sembahyang serta menunaikan zakat. Dan orang-orang yang menyempurnakan janjinya apabila mereka membuat perjanjian; dan ketabahan orang-orang yang sabar ketika kesempitan, penderitaan, dan juga dalam dalam perjuangan. (Orang-orang yang demikian sifatnya), mereka itulah orang-orang yang benar (beriman dan mengerjakan kebajikan); dan mereka itulah juga orang-orang yang bertaqwa.” (Surah al-Baqarah: 177)

Inilah makna kebajikan mengikut petunjuk al-Quran yang berdasarkan kepada iman, iaitu beriman kepada Allah SWT, kitab-Nya yang menjadi petunjuk, percaya kepada para rasul yang menerima kitab Allah secara wahyu dan menjadi pemimpin teladan serta percaya kepada alam ghaib seperti para malaikat yang mulia. Begitu juga percaya kepada pembalasan di Hari Akhirat yang dijanjikan kepada mereka yang berkebajikan di alam dunia dengan mengikuti petunjuk Allah SWT sahaja.

Seterusnya diikuti dengan beramal soleh dan berakhlak mulia, dalam hubungan manusia dengan Allah SWT dari segi ubudiyyah dan hubungan sesama manusia, diri sendiri, keluarga dan masyarakat.

Amal soleh dinamakan sebagai kebajikan apabila menjaga hubungan dengan Allah SWT melalui jasad, roh dan harta, serta menjaga kewajipan kepada manusia terhadap individu, institusi keluarga, masyarakat dan negara. Ia dilaksanakan dengan akhlak yang berintegriti dan berasaskan kepada keimanan, sehingga mencipta sifat taqwa yang memberikan kemuliaan kepada seseorang manusia.

Maka, Negara Berkebajikan yang ditawarkan ini pastinya berbeza dengan teori Barat yang sempit dan hanya sekadar berkonsepkan kebajikan masyarakat (welfare state), sama ada mengamalkan pendekatan liberal kapitalisme, komunisme atau sosialisme. Semua pendekatan tersebut berkonsepkan sekularisme tanpa agama atau terpisah daripada agama.

Adapun konsep kebajikan mengikut perspektif Islam berprinsipkan rukun iman yang menjadi asas kepada amal soleh dengan maksud yang luas. Ia melibatkan seluruh anggota masyarakat berkonsepkan adil terhadap semua. Maka, Negara Berkebajikan itu berdasarkan kepada firman Allah SWT yang berikut:

﴿إِنَّ اللَّهَ يَأْمُرُكُمْ أَنْ تُؤَدُّوا الْأَمَانَاتِ إِلَى أَهْلِهَا وَإِذَا حَكَمْتُمْ بَيْنَ النَّاسِ أَنْ تَحْكُمُوا بِالْعَدْلِ إِنَّ اللَّهَ نِعِمَّا يَعِظُكُمْ بِهِ  إِنَّ اللَّهَ كَانَ سَمِيعًا بَصِيرًا٥٨ يَا أَيُّهَا الَّذِينَ آمَنُوا أَطِيعُوا اللَّهَ وَأَطِيعُوا الرَّسُولَ وَأُولِي الْأَمْرِ مِنْكُمْ  فَإِنْ تَنَازَعْتُمْ فِي شَيْءٍ فَرُدُّوهُ إِلَى اللَّهِ وَالرَّسُولِ إِنْ كُنْتُمْ تُؤْمِنُونَ بِاللَّهِ وَالْيَوْمِ الْآخِرِ ذَلِكَ خَيْرٌ وَأَحْسَنُ تَأْوِيلًا٥٩﴾

“Sesungguhnya Allah menyuruh kalian supaya menyerahkan segala jenis amanah kepada ahlinya (yang berhak menerimanya), dan apabila kalian menjalankan hukum antara manusia, (Allah menyuruh) kalian menghukum dengan adil. Sesungguhnya Allah dengan (suruhan-Nya) itu memberikan pengajaran yang sebaik-baiknya kepada kalian. Sesungguhnya Allah sentiasa Mendengar, lagi sentiasa Melihat. (58); Wahai orang-orang yang beriman, taatilah kalian kepada Allah dan taatilah kalian kepada Rasulullah dan kepada Ulil Amri (orang-orang yang berkuasa) daripada kalangan kalian. Kemudian, jika kalian saling berbantah-bantah (berselisihan) dalam sesuatu perkara, maka hendaklah kalian mengembalikannya kepada (Kitab) Allah (al-Quran) dan (Sunnah) Rasul-Nya; jika kalian benar-benar beriman kepada Allah dan Hari Akhirat. Demikian itu, adalah lebih baik (bagi kalian), dan lebih elok pula kesudahannya. (59).” (Surah al-Nisa’: 58-59)

Kewajipan menunaikan amanah termasuk dalam banyak perkara, merangkumi semua kewajipan dalam hubungan dengan Allah SWT dan hubungan manusia dengan diri sendiri, dan sesama manusia dalam semua urusan berkeluarga dan bermasyarakat. Amanah itu dilaksanakan dengan istiqamah (konsisten) dan diberikan tugas kepada orang yang layak dari segi iman, ilmu dan akhlak (berintegriti).

Para pemimpin wajib melaksanakan konsep adil kepada semua manusia yang bermasyarakat majmuk dalam aspek politik, ekonomi, sosial dan lain-lain, bukan sahaja terhad dalam aspek kehakiman. Maka, dalam aspek kenegaraan mewajibkan kepimpinan bersyakhsiah (integriti keimanan, ilmu dan akhlak). Tanpa sifat-sifat tersebut, maka hilanglah sifat integritinya.

Adapun rakyatnya pula wajib secara mutlak taat kepada Allah yang Maha Suci daripada segala kekurangan dan Rasul yang wajib bersifat ‘ismah (dipelihara dengan wahyu) kerana mereka adalah teladan kepada seluruh manusia.

Adapun taat kepada pemimpin adalah bersyarat, selagi mana pemimpin itu berlaku adil dengan mematuhi perintah Allah SWT dan Rasulullah SAW. Semuanya berdasarkan kepada beriman kepada Allah SWT, Rasul dan Hari Akhirat secara mutlak.

Namun peranan ‘Ulul Amri’ (syura) adalah bersyarat dan tidak mutlak, kerana mereka mempunyai banyak kelemahan dan menjauhi rakyat supaya tidak hanyut dan sesat disebabkan kelemahan tersebut.

Maka, Islam menentang kezaliman yang menggunakan kuasa mutlak berbentuk ‘dictatorship’ yang bertuhankan individu atau kumpulan yang dianggap syirik tidak mengesakan ketuhanan Allah SWT.

Begitu juga Islam menentang kezaliman dalam bentuk teokrasi yang bertuhankan agamawan, dan demokrasi yang bertuhankan rakyat yang ditipu dan diperbodohkan dengan godaan dunia, rasuah atau paksaan.

Betapa besarnya dosa sekiranya diberikan kepatuhan yang mutlak kepada pemimpin yang zalim dan menyalahgunakan kuasa, sehingga ia dianggap setaraf dengan perbuatan syirik yang menjadi dosa paling besar di sisi Allah SWT. Firman-Nya:

﴿أَمْ لَهُمْ شُرَكَاءُ شَرَعُوا لَهُمْ مِنَ الدِّينِ مَا لَمْ يَأْذَنْ بِهِ اللَّهُ وَلَوْلَا كَلِمَةُ الْفَصْلِ لَقُضِيَ بَيْنَهُمْ وَإِنَّ الظَّالِمِينَ لَهُمْ عَذَابٌ أَلِيمٌ٢١﴾

“Patutkah mereka mempunyai sembahan-sembahan yang menentukan mana-mana bahagian daripada agama mereka sebarang undang-undang yang tidak diizinkan oleh Allah? Dan jika tiada kalimah ketetapan yang menjadi pemutus (daripada Allah untuk menangguhkan hukuman hingga ke suatu masa yang tertentu), tentulah dijatuhkan azab dengan serta-merta ke atas mereka (yang berbuat demikian). Dan sesungguhnya orang-orang yang zalim itu akan beroleh azab seksa yang tidak terperi sakitnya.” (Surah al-Syura: 21)

Kemudian ditafsirkan pula objektif pembentukan negara dalam Islam oleh firman Allah SWT:

﴿الَّذِينَ إِنْ مَكَّنَّاهُمْ فِي الْأَرْضِ أَقَامُوا الصَّلَاةَ وَآتَوُا الزَّكَاةَ وَأَمَرُوا بِالْمَعْرُوفِ وَنَهَوْا عَنِ الْمُنْكَرِ وَلِلَّهِ عَاقِبَةُ الْأُمُورِ٤١﴾

“Iaitu mereka (umat Islam) yang jika Kami berikan mereka kekuasaan memerintah di bumi nescaya mereka mendirikan sembahyang serta menunaikan zakat, dan mereka menyuruh berbuat perkara yang ma‘ruf serta melarang daripada melakukan perkara yang mungkar. Dan (ingatlah) bagi Allah jualah kesudahan segala urusan.” (Surah al-Hajj: 41)

Ayat di atas menegaskan konsep negara yang bercirikan seperti berikut:

Mereka yang mendirikan solat sentiasa berhubung dengan Allah SWT setiap waktu yang diwajibkan, bukan sekadar berpura-pura mendirikan masjid. Tidak cukup hanya mempunyai ilmu sahaja, tanpa mempunyai peribadi yang bertaqwa. Hal ini sangat penting supaya integriti seseorang itu ikhlas, bukannya berpura-pura.

Pelaksanaan konsep ekonomi yang adil dengan mengambil sebahagian harta orang yang kaya (mencukupi nisob) berkonsepkan ibadat harta kepada penganut Islam. Manakala kalangan bukan Islam diwajibkan membayar cukai (bukan zakat yang bersifat ibadat). Bagi mereka yang tidak berkemampuan dalam kalangan orang Islam tidak diwajibkan mengeluarkan zakat.

Amar ma’ruf merupakan pelaksanaan kebaikan yang luas maksudnya mengikut hukum agama dan akal yang sihat. Contohnya, memberikan pertolongan harta dan moral, memberikan khidmat yang baik, termasuk khidmat nasihat dan saling menjaga hubungan dengan baik. Selain itu, menyumbang harta berdasarkan konsep infaq dengan membelanjakan kepada asnaf (yang berhak menerima), pengurusan, pembangunan, perkhidmatan dan lain-lain.

Amal baik itu secara langsung untuk memenuhi keperluan jasad (makanan, pakaian, tempat tinggal, alat perhubungan), keperluan akal dengan ilmu (pendidikan dan pelajaran) dan lain-lain.

Semuanya menjadi tanggungjawab pihak kerajaan dan mereka yang berkemampuan daripada semua pihak dalam sebuah masyarakat, sama ada secara individu mahupun berkumpulan.

Kehebatan undang-undang dan tindakan pencegahan sebelum berlakunya kejahatan. Pada masa yang sama, bertindak adil terhadap pelakunya dan mendidik masyarakat bukan sekadar menghukum dan menyeksa atau mendera dengan melampau.

Beriman dengan adanya hisab dan balasan di Hari Akhirat, sama ada baik atau jahat, adil atau zalim. Bukan sekadar ganjaran dan hukuman di alam dunia ini sahaja. Sekali gus menjadikan seseorang itu berwaspada dalam melaksanakan urusan dunia. Walaupun kesalahannya terlepas daripada hukuman undang-undang di dunia dan penguatkuasannya, namun sekali-kali tidak akan terlepas daripada hukuman selepas meninggal dunia kelak.

Allah SWT menjanjikan kepada negara yang bercirikan kebajikan dan memenuhi sifat taqwa dengan kelayakan untuk mendapat keberkatan yang melimpah ruah. Keberkatan itu ialah membawa kebaikan di dunia dan akhirat.

Sifat taqwa adalah aspek spiritual (rohani) yang digerakkan oleh iman yang ada dalam hati nurani seseorang sehingga menggerakkan akal dan anggota badan untuk melakukan kebajikan dengan ikhlas. Aspek ini membezakan konsep Islam dengan ideologi dan teori kenegaraan yang berkonsepkan sekularisme, suatu konsep yang memisahkan urusan negara daripada agama.

Firman Allah SWT:

﴿وَلَوْ أَنَّ أَهْلَ الْقُرَى آمَنُوا وَاتَّقَوْا لَفَتَحْنَا عَلَيْهِمْ بَرَكَاتٍ مِنَ السَّمَاءِ وَالْأَرْضِ وَلَكِنْ كَذَّبُوا فَأَخَذْنَاهُمْ بِمَا كَانُوا يَكْسِبُونَ٩٦﴾

“Sekiranya penduduk negeri itu, beriman serta bertaqwa, tentulah Kami akan membuka kepada mereka (pintu pengurniaan) yang melimpah-limpah keberkatannya, dari langit dan bumi. Tetapi mereka mendustakan (Rasul Kami), lalu Kami timpakan ke atas mereka dengan azab seksa disebabkan apa yang mereka telah usahakan.” (Surah al-A‘raf: 96)

Dan juga firman Allah SWT menceritakan tentang negara Saba’ yang makmur dan berkat:

﴿…بَلْدَةٌ طَيِّبَةٌ وَرَبٌّ غَفُورٌ١٥﴾

“…Negeri kamu ini adalah negeri yang baik (aman dan makmur), dan (Tuhan kamu adalah) Tuhan yang Maha Pengampun.” (Surah Saba’: 15)

Termasuklah firman Allah SWT yang meminta penduduk Makkah agar menerima Islam ketika mula-mula kedatangannya:

﴿فَلْيَعْبُدُوا رَبَّ هَذَا الْبَيْتِ٣ الَّذِي أَطْعَمَهُمْ مِنْ جُوعٍ وَآمَنَهُمْ مِنْ خَوْفٍ٤﴾

“Maka hendaklah mereka menyembah Tuhan yang menguasai rumah (Kaabah) ini. (3); Tuhan yang memberikan mereka penghidupan: menyelamatkan mereka dari kelaparan, dan mengamankan mereka dari ketakutan. (4).” (Surah Quraisy: 3-4)

Negara Berkebajikan berpandukan kepada hidayah (petunjuk Allah SWT), dengan penuh keyakinan kepada kejayaannya yang dijanjikan oleh Allah dalam aspek politik, ekonomi dan keamanan masyarakat.

Justeru itu, menegakkan Negara Berkebajikan menjadi kewajipan kepada seluruh umat Islam dan mengajak bukan Islam bernaung di bawah keadilannya yang sebenar.

Kesilapan yang sama akan berulang lagi, walau siapa pun yang mengambil alih pentadbiran negara, apabila iman, amal soleh dan akhlak berpisah dengan agama yang termaktub dalam Islam yang sempurna ajarannya. Firman Allah SWT:

﴿يَا أَيُّهَا الَّذِينَ آمَنُوا ادْخُلُوا فِي السِّلْمِ كَافَّةً وَلَا تَتَّبِعُوا خُطُوَاتِ الشَّيْطَانِ  إِنَّهُ لَكُمْ عَدُوٌّ مُبِينٌ٢٠٨﴾

“Wahai orang-orang yang beriman! Masuklah kalian ke dalam agama Islam (dengan mematuhi) segala hukum-hukumnya; dan janganlah kalian menuruti jejak langkah syaitan; sesungguhnya syaitan itu musuh bagi kalian yang terang lagi nyata.” (Surah al-Baqarah: 208)

Perubahan kerajaan daripada Barisan Nasional (BN) dahulu dengan kelemahan pemerintahannya tidak mampu diubah oleh Pakatan Harapan (PH) seperti yang dijanjikan, hanya indah khabar dari rupa dengan manifesto yang tidak mampu dikotakan.

Kali ini kami mengajak supaya peluang diberikan kepada PAS bersama gabungan politik Perikatan Nasional (PN) yang menjanjikan sebuah Negara Berkebajikan dengan agenda Wawasan Induk Negara Sejahtera (WINS).


DUN Pulau Pinang bubar esok

Dewan Undangan Negeri (DUN) Pulau Pinang akan dibubarkan esok bagi memberi laluan kepada pilihan raya negeri (PRN).

Ketua Menterinya, Chow Kon Yeow memaklumkan perkara itu selepas mengadakan pertemuan dengan Yang Dipertua Negeri Pulau Pinang, Tun Ahmad Fuzi Abdul Razak, pagi tadi.

“Saya telah mendapat perkenan Tun Ahmad Fuzi bagi menandatangani proklamasi membubarkan DUN Pulau Pinang bagi membuka jalan untuk PRN yang akan ditetapkan Suruhanjaya Pilihan Raya (SPR) setelah semua negeri membubarkan DUN masing-masing.

“Pembubaran ini berkuat kuasa esok (28 Jun). Jadi saya rasa lega ini berakhir. Jadi kita boleh bergerak ke hadapan untuk melakukan persediaan PRN,” katanya kepada pemberita, hari ini.

Terdahulu, Kon Yeow tiba di Seri Mutiara jam 7.53 pagi untuk menghadap Tun Ahmad Fuzi dan pertemuan itu berlangsung lebih 40 minit.

Pulau Pinang mempunyai 40 kerusi DUN dan pada PRU-14, PH menyapu 37 kerusi manakala baki tiga lagi kerusi dimenangi BN (2) dan PAS (1).

Enam negeri – Kedah, Terengganu, Kelantan, Selangor, Negeri Sembilan dan Pulau Pinang dijangka mengadakan PRN serentak selepas masing-masing negeri bersetuju untuk membubarkan DUN pada minggu terakhir Jun.


PM nafi gagal pulihkan ekonomi, kedudukan negara pada unjuran baik

Perdana Menteri Datuk Seri Ismail Sabri Yaakob menafikan kerajaan gagal memulihkan ekonomi negara susulan pandemik Covid-19 kerana prestasi positif Malaysia bagi 2021 menunjukkan negara kini berada pada unjuran yang baik ke arah mencapai sasaran ditetapkan pada tahun ini.

Beliau berkata berdasarkan laporan Jabatan Perangkaan dan Bank Negara, ekonomi Malaysia berkembang sebanyak 3.1 peratus pada 2021 berbanding penguncupan 5.6 peratus pada 2020, menurut laporan Bernama.

“Ramai yang menganggap bahawa kita masih gagal untuk memulihkan ekonomi. Sebenarnya kita telah pun berjaya memulihkan ekonomi, dari segi jumlah pelaburan langsung asing (FDI) juga merekodkan peningkatan pada tahun 2021 iaitu melebihi RM50 bilion berbanding tahun 2020 sebanyak RM14.6 bilion.

“Indikator positif ini memberi gambaran bahawa negara sedang menuju ke arah pemulihan ekonomi untuk mencapai unjuran Keluaran Dalam Negeri Kasar (KDNK) sebanyak 5.5 peratus sehingga 6.5 peratus bagi tahun 2022, selari dengan unjuran yang dibuat oleh IMF (Tabung Kewangan Antarabangsa) dan Bank Dunia,” katanya pada majlis perjumpaan bersama Keluarga Malaysia di sini sempena lawatan rasmi beliau ke Vietnam.

Perdana Menteri juga berkata kerajaan sentiasa prihatin menjaga kebajikan rakyat terutama dalam membantu pekerja industri pelancongan yang terkesan wabak itu.

“Apabila sekatan pergerakan di seluruh negara (dilaksanakan), waktu itu syarikat akan buang pekerja. Mereka tiada pendapatan namun kena bayar gaji pekerja, jadi kerajaan menghabiskan berbilion ringgit untuk subsidi upah gaji iaitu kerajaan bayar gaji pekerja supaya majikan tidak buang pekerja.

“Ini yang dilakukan oleh kerajaan untuk pastikan ada pendapatan oleh rakyat dan kita tidak membebankan rakyat dan majikan yang mungkin membuang pekerja mereka… sebab itu dari segi pengangguran, walau ada peningkatan kita cuba kawal,” katanya.

Pada hari pertama lawatan rasmi itu, Perdana Menteri turut mengadakan pertemuan mesra dengan wakil pengurusan tertinggi beberapa konglomerat Vietnam termasuk yang berhasrat mengembangkan perniagaan ke Malaysia.

Presiden Dewan Perniagaan Malaysia Vietnam Datuk Theng Bee Han turut hadir pada majlis itu dan membantu memperkenal wakil syarikat terbabit antaranya Naib Presiden Sovico Group Dr Dinh Viet Phuong, Pengerusi Hoa Binh Construction Le Viet Hai dan Pengarah Urusan GAMI Group Pham Hai Minh.

Sovico Group merupakan konglomerat swasta utama Vietnam yang terlibat dalam pelbagai industri termasuk memperkenal syarikat penerbangan tambang murah Vietjet Air manakala Hoa Binh Construction Group adalah syarikat pembinaan terkemuka dengan lebih 31,000 pekerja.

Gami Group pula terkenal dalam bidang hartanah, taman tema dan perdagangan termasuk mengimport kenderaan untuk pasaran di Vietnam.


Iktibar banjir di Selangor dan kemarahan rakyat

Selalunya, Malaysia akan bersedia untuk menghadapi musim banjir di kawasan Pantai Timur disebabkan oleh monsun yang biasanya berlaku pada waktu ini setiap tahun.

Tetapi, apa yang tidak begitu dijangka pada kali ini adalah kejadian banjir besar yang telah melanda Lembah Klang, akibat dari fenomena seperti tekanan rendah tropika di rantau ini dan kesan-kesan taufan besar Rai yang telah melanda Filipina.

Bencana banjir besar menenggelamkan banyak rumah, menumbangkan pokok dan tiang elektrik serta menyebabkan puluhan pengguna jalan raya terkandas di tengah jalan termasuk sesetengah mereka terpaksa memanjat dan duduk di atas bumbung kereta.

Situasi itu turut memperlihatkan Jabatan Meteorologi Malaysia gagal memberi amaran mencukupi kepada semua penduduk.

Menurut Pensyarah Kanan Fakulti Komunikasi dan Pengajian Media Universiti Teknologi MARA (UiTM) Cawangan Melaka,  Shafezah Abdul Wahab, keadaan itu diburukkan lagi dengan usaha oleh kerajaan serta pasukan penyelamat yang tidak menyelaras dengan betul bagi membantu mereka yang terkesan.

“Tidak kisah jika taburan hujan ini adalah luar biasa kerana yang penting adalah sepantas mana kerajaan bertindak untuk memberikan bantuan dan pertolongan kepada rakyat secara lebih efektif.

“Kerajaan perlu segera membuat penyelarasan dan pembahagian tugasan daripada melakukan tinjauan atau pelancaran misi bantuan,” katanya.

Tambah beliau, isu tersebut masih belum selesai.  Dalam pada itu, rakyat tidak menyalahkan anggota bawahan atas kelewatan pergerakan mereka di kawasan bencana, sebaliknya mempersoalkan tindakan kerajaan yang lewat bertindak.

“Keadaan buruk terutama di Selangor adalah sesuatu yang dijangka dan penduduk sepatutnya telah diberi amaran lebih awal agar bersedia menghadapi banjir.

“Amaran awal dan arahan bersedia adalah penting terutama di Selangor kerana ramai penduduknya tidak biasa menghadapi banjir besar. Shah Alam adalah antara lokasi paling teruk terjejas.

“Ramai mangsa terpaksa memanjat bumbung rumah dan menunggu sehingga lebih sehari untuk diselamatkan,” ujarnya.

Shafezah menambah, penduduk di Taman Sri Muda juga sudah mengetahui bahawa kawasan mereka mudah dinaiki air tetapi mereka tidak diberikan amaran dengan betul.

“Untuk mengatakan bahawa perkara itu tidak dijangka adalah tidak benar.

“Sekiranya pihak berkuasa memberikan amaran secukupnya, orang ramai akan dapat membuat persediaan sedikit sebanyak. Orang di Selangor tidak biasa berdepan dengan bencana banjir besar,” katanya.

Selain itu, Agensi Pengurusan Bencana Negara (Nadma) dan kerajaan negeri juga patut berhubung dengan orang ramai bagi memastikan persiapan dibuat. Ia adalah bencana alam.

Dalam pada itu, beliau menambah, Malaysia perlu berasa bimbang mengenai perubahan iklim yang akan membawa lebih banyak hujan.

“Persiapan termasuk menyediakan sistem perparitan lebih baik mampu mengurangkan kadar air banjir kerana negara kita adalah negara yang menghadapi lebihan air.

“Keadaan tidak terkawal yang berlaku ketika banjir ini adalah kerana tiada penyelarasan dan kawalan yang baik oleh kerajaan serta pihak berkuasa,” ujarnya.

Jelas beliau, keadaan seperti itu tidak seharusnya berlaku kerana negara mempunyai banyak agensi dan aset untuk mengurus bencana.

“Ia adalah bencana banjir besar yang menyebabkan kemusnahan. Amat sedih melihat apa yang berlaku. Kita ada Nadma, kita ada pelbagai aset tetapi apa yang tidak ada adalah kepimpinan.

“Diharap menteri dan wakil rakyat tidak cuba lepas tangan atau berdolak-dalik dalam menangani krisis ini. Rakyat marah kerana mereka sedang sengsara. Jika tersalah atau terlewat, minta maaf dan perbaiki serta teruskan kerja. Rakyat tak mahu dengar alasan lagi,” ujarnya.


Dua Profesor dan pemain bola sepak antara muka baharu dicalonkan PN Kedah

Perikatan Nasional (PN) mengumumkan 36 calon yang akan bertanding pada Pilihan Raya Negeri (PRN) Kedah 12 Ogos ini.

Daripada 36 calon diumumkan PN malam tadi, seramai 23 muka baharu termasuk calon berlatarbelakangkan tokoh akademik dan sukan.

Komposisi calon PN di Kedah ialah PAS akan bertanding di 21 kerusi Dewan Undangan Negeri (DUN), diikuti 12 melalui Bersatu dan tiga Gerakan.

Antara yang mencuri tumpuan adalah dua tokoh akademik iaitu bekas Naib Canselor Universiti Utara Malaysia (UUM), Prof Haim Hilman yang dicalonkan di kerusi DUN Jitra dan Prof Dr Muhammad Suffian Yusoff di DUN Bandar Baharu.

Dua tokoh dalam bidang sukan pula iaitu pemain bola sepak Baddrol Bakhtiar yang mewakili pasukan Kedah sebelum berhijrah ke Sabah FC yang dicalonkan di Gurun, manakala bekas pemain bola sepak profesional, Radhi Mat Din di DUN Alor Mengkudu.

Menteri Besar Kedah, Datuk Seri Muhammad Sanusi Md Nor akan mempertahankan kerusi disandangnya sebelum ini iaitu DUN Jeneri.

N01 Ayer Hangat – Shamsilah Binti Siru

N02 Kuah – Amar Pared Bin Mahamud

N03 Kota Siputeh – Mohd Ashraf Mustaqim Bin Badrul Munir

N04 Ayer Hitam – Azhar Bin Ibrahim

N05 Bukit Kayu Hitam – Halimaton Shaadiah Saad

N06 Jitra – Haim Hilman Bin Abdullah

N07 Kuala Nerang – Mohamad Yusoff Bin Zakaria

N08 Pedu – Mohd Radzi Bin Md Amin

N09 Bukit Lada – Salim Bin Mahmood

N10 Bukit Pinang – Romani Bin Wan Salin

N11 Derga – Muhamad Amri Bin Wahab

N12 Suka Menanti – Dzowahir Bin Ab Ghani

N13 Kota Darul Aman – Chuah See Seng

N14 Alor Mengkudu – Muhamad Radhi Bin Mat Din

N15 Anak Bukit – Rashidi Bin Razak

N16 Kubang Rotan – Mohd Salleh Bin Saidin

N17 Pengkalan Kundor – Mardhiyyah Binti Johari

N18 Tokai Mohd Hayati Bin Othman

N19 Sungai Tiang – Abdul Razak Bin Khamis

N20 Sungai Limau – Mohd Azam Bin Abd Samat

N21 Guar Chempedak – Abdul Ghafar Bin Saad

N22 Gurun – Baddrol Bin Bakhtiar

N23 Belantek – Ahmad Bin Sulaiman

N24 Jeneri – Muhammad Sanusi Bin Md Nor

N25 Bukit Selambau – Azizan Bin Hamzah

N26 Tanjong Dawai – Hanif Bin Ghazali

N27 Pantai Merdeka – Sharir Bin Long

N28 Bakar Arang – Tai Kuang Tee

N29 Sidam – Juliana Binti Abdul Ghani

N30 Bayu – Mohd Taufik Bin Yaacob

N31 Kupang – Najmi Bin Hj Ahmad

N32 Kuala Ketil – Mansor Bin Zakaria

N33 Merbau Pulas – Siti Ashah Binti Ghazali

N34 Lunas – Khairul Anuar Bin Ramli

N35 Kulim – Wong Chia Zhen

N36 Bandar Baharu – Mohd Suffian Bin Yusoff


Polis siasat penganjur serah memorandum pengampunan Najib

Siasatan dijalankan polis terhadap kumpulan penganjur perhimpunan semalam yang menyerahkan memorandum pengampunan terhadap Datuk Seri Najib Razak, ia susulan keputusan Mahkamah Persekutuan yang mensabitkan hukuman penjara pada Selasa lalu.

Kumpulan tersebut dikenali sebagai Pertubuhan Jalinan Perpaduan Negara Malaysia (PJPNM) semalam berhimpun di luar Pintu 3 Istana Negara, Jalan Sultan Abdul Halim semalam untuk meminta Yang di-Pertuan Agong mengampunkan Najib yang dihukum penjara 12 tahun bersabit kes penyelewengan dana, SRC International Sdn Bhd.

Siasatan yang dijalankan itu disahkan Ketua Polis Daerah Brickfields, Asisten Komisioner Amihizam Abdul Shukor kerana penganjur tidak mengemukakan sebarang permohonan untuk mengadakan perhimpunan berkenaan.

Katanya, pada jam 2 petang semalam, ketika sepasukan polis dari Ibu Pejabat Polis Daerah (IPD) Brickfields dan Balai Polis Travers menjalankan penugasan kawalan keselamatan serta pemantauan didapati terdapat perhimpunan penyerahan memorandum dengan dianggarkan seramai 300 orang berpakaian serba hitam berkumpul sambil melaungkan slogan ‘Hidup Najib dan Bossku.’

“Kertas siasatan akan dibuka dan penganjur akan dipanggil bagi memberi keterangan.

“Polis menasihatkan orang ramai supaya sentiasa berwaspada sama ada perbuatan atau ucapan yang boleh mengancam ketenteraman awam di negara ini, khususnya di Kuala Lumpur.

“Pihak Polis juga menyeru orang ramai supaya tidak berkumpul atau mengadakan sebarang perhimpunan tanpa kebenaran yang sah,” katanya dalam kenyataan hari ini.


Selangor rekod kes tiga angka

Kelantan menjadi antara lima negeri dan Wilayah Persekutuan yang mencatat peningkatan kes baharu Covid-19 dalam tempoh 24 jam sehingga 12 tengah hari tadi.

Mengikut laporan tidak rasmi berdasarkan kenyataan Jabatan Kesihatan setiap negeri dan Wilayah Persekutuan hari ini, Selangor merekodkan jumlah jangkitan baharu terendah berbanding beberapa bulan lalu.

Dalam tempoh 24 jam itu, Kelantan merekodkan 938 jangkitan baharu berbanding 915 kes semalam, dan Johor dengan 777 kes baharu (714 semalam).

Pahang pula merekodkan 426 kes baharu hari ini berbanding 372 semalam, manakala Kuala Lumpur (220 kes hari ini, 150 semalam); dan Putrajaya (36 hari ini, 31 semalam).

Jangkitan Covid-19 di Selangor hari ini turun kepada tiga angka iaitu sebanyak 671 kes berbanding 1,014 yang dilaporkan semalam.

Sementara itu, Sarawak kekal merekodkan jumlah tertinggi keseluruhan walaupun jangkitan menurun kepada 1,037 kes hari ini berbanding 1,132 kes yang dilaporkan semalam.

Laporan penuh kes berkaitan Covid-19 akan dimuat naik Kementerian Kesihatan menerusi laman sesawang kendaliannya COVIDNOW, tengah malam ini.


AWAS! Paras air enam sungai di lima negeri telah lepasi tahap bahaya

Penduduk di kawasan rendah dan berhampiran sungai utama di seluruh negara perlu terus berwaspada susulan paras air di beberapa lembangan, sublembangan dan stesen di laporkan berada pada paras amaran serta bahaya.

Data laman sesawang info banjir Jabatan Pengairan dan Saliran (JPS) setakat jam 12 tengah malam ini, negeri-negeri yang terlibat adalah Kedah, Selangor, Negeri Sembilan, Melaka dan Johor.

Di Selangor, paras Sungai Buloh di Paya Jaras berada pada 24.51 meter (m) mencecah paras bahaya.

Di Kedah melibatkan Sungai Anak Bukit di Jambatar TAR, Kota Setar merekodkan bacaan 1.57m.

Negeri Sembilan pula melibatkan Sungai Linggi di Kampung Linsum, Seremban dan Sungai Jimah di Kampung Jimah, Port Dickson yang masing-masing mencatatkan bacaan 9 meter dan 8.61 meter melepasi paras amaran.

Turut melebihi tahap amaran iaitu Sungai Melaka di Batu Hampar, Melaka Tengah dengan bacaan 1.79m serta Parit Keliling di Kampung Pasir, Johor Bahru dengan bacaan 0.61m.

Terdahulu Menteri Alam Sekitar dan Air, Datuk Seri Tuan Ibrahim Tuan Man memaklumkan bacaan paras air di Sungai Buloh telah mencapai tahap bahaya.

Sementara itu, MetMalaysia turut mengeluarkan amaran ribut petir dan hujan lebat melibatkan 10 negeri sehingga jam 3 pagi nanti.

“Antaranya adalah Perak, Kelantan, Terengganu, Pahang, Selangor, Kuala Lumpur, Negeri Sembilan, Melaka, Sarawak dan Sabah.